Malaysia huni tangga ke-6, negara paling aktif beli buku secara dalam talian

LANGKAWI, 27 Mac- Malaysia berada di kedudukan keenam paling aktif bagi tabiat membeli buku secara dalam talian daripada 41 buah negara di seluruh dunia.  Hasil kajian dilakukan Picodi.com mendapati, 76 peratus rakyat Malaysia membeli sebuah buku setahun manakala 19 peratus lagi membeli buku setiap bulan. Pegawai Daerah Langkawi, Datuk Abdul Gafar Yahya sehubungan itu mencadangkan Kementerian Seni dan Budaya MOTAC untuk menganjurkan festival buku kebangsaan sebagai platform mengembangkan lagi budaya membaca dalam kalangan generasi muda.  "Kita mencadangkan tadi supaya MOTAC memasukkan dalam agenda pelancongan dalam tempoh lima tahun ke depan supaya menganjurkan Festival Buku Langkawi di peringkat antarabangsa.""Selain melibatkan pameran buku, kita boleh mengadakan beberapa program yang lain dalam festival buku peringkat antarabangsa itu," kata Abdul Gafar kepada pemberita RTM selepas Majlis Perasmian Festival Buku Langkawi 2022 yang disempurnakan oleh Exco Penerangan Kedah, Wan Romani Wan Salim.

(Pegawai Daerah Langkawi, Datuk Abdul Gafar Yahya ditemui media di Majlis Perasmian Festival Buku Langkawi 2022)

Kajian sama turut menujukkan rakyat Malaysia memilih untuk membaca tiga kategori utama termasuk berbentuk fiksyen, penulisan berkaitan hobi dan perniagaan.


Program Earth Hour di Langkawi dapat sambutan menggalakkan

LANGKAWI, 27 Mac- Sambutan Earth Hour di Langkawi menyaksikan 200 peserta menyertai aktiviti berbasikal secara santai sejauh 10 kilometer yang bermula di Dataran Menara MAHA Langkawi.Ketua Pegawai Eksekutif Lembaga Pembangunan Langkawi (LADA), Nasaruddin Abdul Muttalib berkata ia penting dalam usaha bersama menjaga kelestarian alam sekitar selain mengekalkan status Global Geopark pertama di Asia Tenggara.  "Sebagai UNESCO Global Geopark yang pertama di Asia Tenggara, Langkawi memberikan komitmen sepenuhnya bahawa kelestarian alam sekitar perlu kita utamakan mengatasi apa-apa kepentingan yang lain," kata Nasaruddin kepada pemberita RTM.

(Peserta-peserta yang bersama memeriahkan program Earth Hour 2022 di Langkawi)

Tambahnya, Langkawi menjadi antara 7,000 bandar di seluruh dunia yang sama-sama meraikan Earth Hour 2022 selama sejam bermula 8.30 minit malam tadi.  Ia juga menjadi nilai tambah kepada LADA dalam usaha mempromosikan pulau itu selepas sempadan negara dibuka awal bulan depan.


Geran Agropreneur Muda (GAM), 750 usahawan bakal dibantu - MAFI

GOPENG, 27 Mac- Seramai 750 usahawan muda akan dibantu menerusi pembiayaan Geran Agropreneur Muda (GAM) pada tahun ini.  Timbalan Menteri Pertanian dan Industri Makanan 1, Datuk Seri Ahmad Hamzah berkata peruntukan RM15 juta disediakan pihaknya dalam usaha meningkatkan produktiviti serta pendapatan golongan tersebut.Jelasnya sejak 2016, Kementerian Pertanian dan Industri Makanan (MAFI) telah meluluskan bantuan kepada lebih 7,000 usahawan muda di seluruh negara.  "Perlunya golongan muda untuk menyertai bidang pertanian ini dan kerajaan sentiasa memberikan galakan dan bantuan serta insentif dalam memastikan supaya golongan muda ini bukan sahaja dapat meneruskan usaha ini bahkan ia dapat memberikan pulangan yang lebih meyakinkan serta secara lumayan kerana banyak tempat telah kita pergi dan golongan muda telah membuktikan keupayaan masing-masing termasuk mahasiswa-mahasiswa," kata beliau selepas merasmikan Program Jelajah Agropreneur Muda di RTC Gopeng, Perak.

(Timbalan Menteri Pertanian dan Industri Makanan 1, Datuk Seri Ahmad Hamzah berkata dalam sidang mediaselepas merasmikan Program Jelajah Agropreneur Muda di RTC Gopeng, Perak)


Koperal polis maut, gagal elak lori rosak

SEPANG, 26 Mac - Seorang anggota polis berpangkat Koperal maut, selepas motosikal ditunggangnya gagal mengelak sebuah lori yang diparkir di tepi jalan di Jalan Kota Warisan-Dengkil di sini, semalam.Ketua Polis Daerah Sepang Asisten Komisioner Wan Kamarul Azran Wan Yusof berkata, kejadian jam 8.50 malam itu, mengakibatkan Koperal Mohd Hazziq Bohari, 35, yang bertugas di Cawangan Pengangkutan IPD Sepang itu, meninggal dunia di tempat kejadian."Hasil siasatan awal mendapati Mohd Hazziq yang dalam perjalanan pulang selepas habis bertugas, menuju ke Dengkil dari arah Kota Warisan. Ketika dalam perjalanan, mangsa yang menunggang motosikal jenis Yamaha LC 135, gagal mengelak sebuah lori di tepi jalan yang dipercayai rosak."Akibat perlanggaran itu, mangsa tercampak ke jalan raya dan dilanggar oleh seorang penunggang motosikal lain jenis Honda EX5, yang melalui laluan sama," katanya dalam kenyataan malam ini.

(Koperal Mohd Hazziq Bohari meninggal di tempat kejadian/FOTO Polis Sepang)

Wan Kamarul Azran berkata Mohd Hazziq meninggal dunia akibat kecederaan parah di bahagian kepala, dan mayatnya dibawa ke Hospital Serdang untuk bedah siasat.Katanya, penunggang motosikal berusia 34 tahun yang melanggar mangsa mengalami kecederaan di bahagian mulut dan hidung, manakala pemandu lori iaitu lelaki berusia 53 tahun tidak mengalami sebarang kecederaan."Penunggang motosikal yang cedera iaitu seorang lelaki yang juga penghantar makanan e-hailing dibawa ke Hospital Putrajaya, untuk menerima rawatan," katanya.Katanya, kes disiasat mengikut Seksyen 41 (1) Akta Pengangkutan Jalan 1987. - BERNAMA


Usahawan perlu kuasai teknologi baharu - PM

KUALA LUMPUR, 26 Mac - Usahawan perlu menguasai teknologi baharu khususnya pendigitalan bagi memastikan mereka tidak ketinggalan dalam arus yang sedang berkembang pesat.  Menurut Perdana Menteri, Datuk Seri Ismail Sabri Yaakob, pendigitalan juga dapat membantu produk-produk dari luar bandar menembusi pasaran yang lebih luas.  Jelasnya bagi mencapai hasrat itu, kerjasama strategik antara usahawan dengan agensi kerajaan perlu dieratkan supaya setiap inisiatif yang dilaksana dapat diterjemahkan.

(Perdana Menteri merasmikan Hari Usahawan Negara 2022)

"Kita sedang menghadapi Revolusi Industri Ke-4 atau IR4.0 yang membawa pelbagai teknologi baharu terutamanya pendigitalan. Kerajaan menyedari perkembangan ini dan persediaan rapi telah dibuat", katanya semasa merasmikan Hari Usahawan Negara (HUN) 2022 di Pusat Dagangan Dunia Kuala Lumpur, malam ini."MyDIGITAL merupakan satu inisiatif yang mencerminkan aspirasi kerajaan mentransformasikan Malaysia menjadi negara berpendapatan tinggi yang berpacukan pendigitalan dan sebagai peneraju serantau dalam ekonomi digital. Rangka Tindakan (Blueprint) Ekonomi Digital Malaysia dan Dasar Revolusi Perindustrian Ke-4 (4IR) menggariskan usaha dan inisiatif dalam mencapai aspirasi MyDIGITAL. Perdana Menteri turut memberi jaminan bahawa kerajaan akan terus membantu golongan usahawan untuk meluaskan perniagaan mereka melalui pelbagai inisiatif yang sedang dan akan dilaksanakan.


JPNIN siasat guru Tabika Perpaduan yang tular di media sosial

ALOR SETAR, 26 Mac - Jabatan Perpaduan Negara dan Integrasi Nasional (JPNIN) sedang menjalankan siasatan berhubung kenyataan seorang guru Tabika Perpaduan melalui aplikasi WhatsApp kepada seorang ibu kanak-kanak di sebuah tabika di daerah Hulu Langat , Selangor yang tular di media sosial.  Menteri Perpaduan Negara, Datuk Halimah Mohamed Sadique, berkata guru wanita berusia lingkungan 50-an itu kini ditempatkan sementara di bawah Jabatan Perpaduan Daerah sehingga siasatan kes tersebut selesai. Manakala perbincangan telah diadakan dengan ibu bapa kanak-kanak berkenaan.

(Datuk Halimah Mohamed Sadique bercakap dalam sidang media Majlis Penyampaian Geran KRT 2022 Kedah dan Perlis)

"Mereka telah diberi latihan untuk menjadi guru. Guru tersebut memiliki Diploma Pendidikan Awal Kanak-Kanak dan berpengalaman mendidik murid pra sekolah selama 29 tahun", katanya dalam sidang media selepas Majlis Penyampaian Geran Kawasan Rukun Tetangga (KRT) 2022 Kedah dan Perlis, di sini hari ini."Walau apa pun cara untuk menyelesaikan atau masalah bukan kita ambil tindakan sendiri, walau apa pun ketikanya. Jadi minta Ketua Pengarah buat semakan kajian tentang minat menjadi guru tadika, terhadap cikgu cikgu kita. Beliau mengulas perbualan melalui aplikasi WhatsApp antara seorang guru Tabika Perpaduan dan ibu kanak-kanak berusia 5 tahun yang siarkan oleh ibu kanak-kanak berkenaan yang tular di laman Facebook pada Jumaat lalu.  Berdasarkan kandungan perbualan itu, guru terbabit mendakwa tertekan dengan sikap kanak-kanak berusia 5 tahun yang asyik menangis ketika sesi pembelajaran di dalam kelas, setelah 4 hari memulakan sesi persekolahan.Kanak-kanak tersebut diminta dibawa pulang oleh waris dengan alasan belum bersedia untuk bersekolah. Menurut Halimah, terdapat 1,751 Guru Perpaduan di seluruh negara yang dibantu oleh pembantu guru. Melalui semakan tersebut, pihaknya menilai kesungguhan dan minat guru Tabika Perpaduan untuk menjadi pendidik kanak-kanak berumur empat hingga enam tahun.  Datuk Halimah berkata demikian dalam sidang media selepas Majlis Penyampaian Geran Kawasan Rukun Tetangga KRT 2022 Kedah dan Perlis.


24,150 aduan transaksi dalam talian diterima KPDNHEP

KUALA LUMPUR, 26 Mac - Sebanyak 24,150 aduan berkaitan transaksi dalam talian yang diterima oleh Kementerian Perdagangan Dalam Negeri dan Hal Ehwal Pengguna (KPDNHEP) sehingga 28 Februari tahun ini.Perdana Menteri, Datuk Seri Ismail Sabri Yaakob berkata aduan tersebut merangkumi sebanyak 36.45 peratus berbanding jumlah aduan keseluruhan yang diterima oleh kementerian semenjak pelaksanaan Perintah Kawalan Pergerakan (PKP) dilaksanakan pada Mac 2020.Menurutnya, aduan transaksi dalam talian adalah yang tertinggi di terima kerajaan. Ia berikutan kerancakan urus niaga dalam talian ketika era pandemik.

(Perdana Menteri berucap dalam Majlis Perasmian HPK 2022)

Beliau berkata demikian ketika berucap dalam Majlis Perasmian Sambutan Hari Pengguna Kebangsaan (HPK) 2022 di ibu negara.Sementara itu, lebih 90 peratus kes melibatkan penipuan transaksi dalam talian yang dilaporkan oleh pengguna telah selesai disiasat. Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi memaklumkan, antara kes terlibat adalah barangan yang dibeli tidak sama seperti yang diiklankan, barangan tidak sampai dan barangan tiruan.Tambah Datuk Seri Alexander Nanta Linggi, baki selebihnya masih dalam proses siasatan kerana maklumat yang diperolehi dari pengguna tidak lengkap.KPDNHEP menyatakan sejak PKP dilaksanakan bermula pada 2020, statistik menunjukkan peningkatan yang signifikan terhadap aduan berkaitan transaksi dalam talian.


Aplikasi 'ezAdu' dibangunkan untuk perkasa digitalisasi pengguna

KUALA LUMPUR, 26 Mac - Satu aplikasi telefon pintar telah dibangunkan bagi memperkasa digitalisasi pengguna.Ia susulan peningkatan aduan melibatkan kes penipuan transaksi dalam talian yang semakin membimbangkan.Perdana Menteri, Datuk Seri Ismail Sabri Yaakob, berkata aplikasi tersebut iaitu 'ezAdu' merupakan inisiatif kerajaan mempelbagaikan platform penyaluran aduan pengguna sekali gus memantapkan inisiatif perlindungan pengguna.

(Perdana Menteri melakukan gimik perasmian sambutan HPK 2022)

"Aplikasi yang dinamakan 'ezAdu' ini telah mula dibangunkan pada tahun 2015 dan pada tahun 2021, ia ditransformasi dan ditambahbaik bertujuan meningkatkan lagi tahap keberkesanan saluran aduan yang telah disediakan oleh Kementerian Perdagangan Dalam Negeri dan Hal Ehwal Pengguna (KPDNHEP) di mana pengadu boleh menyalurkan aduan serta merta melalui telefon pintar masing-masing", katanya ketika merasmikan Sambutan Hari Pengguna Kebangsaan (HPK) 2022, di sini hari ini.Terdahulu, Aplikasi Price Catcher yang dibangunkan pada tahun 2019 turut membuktikan komitmen kerajaan dalam membantu pengguna merancang perbelanjaan, dengan memilih premis yang menawarkan harga yang berpatutan. Dalam pada itu, kerajaan menerusi Kementerian Perdagangan Dalam Negeri dan Hal Ehwal Pengguna (KPDNHEP), berhasrat melahirkan pengguna yang bijak dan berdaya upaya serta peniaga beretika.Perdana Menteri, Datuk Seri Ismail Sabri Yaakob berkata pelbagai program kepenggunaan dirangka oleh KPDNHEP bagi memperkasa pengguna terutama dalam aspek literasi kewangan, keputusan membeli dan ganti rugi.Beliau juga menasihati pengguna agar tidak mudah terpedaya dengan penipuan peniaga yang tidak beretika.


KKM sasar 10,000 sukarelawan untuk daftar dalam MyCHAMPION

SEPANG, 26 Mac - Kementerian Kesihatan Malaysia (KKM) menyasarkan 10,000 sukarelawan daripada agensi dan persatuan di bawah naungannya, untuk mendaftar dalam Program MyCHAMPION. Sukarelawan terlibat akan dilatih dan dilantik untuk berkhidmat di lapangan, menjadi agen perubahan tingkahlaku masyarakat, sekali gus memperkasa kesihatan komuniti. Menteri Kesihatan, Khairy Jamaluddin memaklumkan langkah proaktif tersebut bagi menangani tiga isu utama iaitu membantu Malaysia dalam fasa peralihan ke endemik, meningkatkan pembudayaan hidup sihat serta isu kebersihan persekitaran dan kelestarian alam sekitar. "Kita memerlukan satu pendekatan yang melibatkan seluruh negara, untuk kita jayakan semua cabaran yang telah saya gariskan dan pada bulan Julai, kita juga akan melancarkan kempen saringan kesihatan secara besar-besaran", katanya semasa pelancaran MyCHAMPION Peringkat Kebangsaan, di sini hari ini.

"Kita menyasarkan 1.5 juta rakyat Malaysia yang belum melalui saringan kesihatan, akan dapat saringan kesihatan yang pertama. MyCHAMPION juga akan digerakkan untuk mengenal pasti mereka yang berisiko tinggi, sebagai contoh mereka yang sudah berusia, 50 tahun ke atas yang tidak pernah menjalani saringan kesihatan. MyCHAMPION merupakan program di bawah Agenda Nasional Malaysia Sihat, dalam usaha memperkasa fungsi komuniti ke arah gaya hidup lebih sihat. Dalam perkembangan lain, Khairy turut memaklumkan Rang Undang-Undang larangan merokok dan pemilikan produk rokok elektronik (Vape) terhadap generasi yang lahir selepas tahun 2005, akan dibentangkan pada sesi persidangan Parlimen Julai ini."Rang undang-undang tersebut sedang dimuktamadkan oleh Jabatan Peguam Negara, dan saya rasa dalam tempoh satu hingga dua minggu ini dah selesai dan boleh saya bentangkan kepada Jawatankuasa Khas Kesihatan dan Teknologi.Beliau berkata demikian pada sidang media Majlis Pelancaran MyCHAMPION Peringkat Kebangsaan di Sepang, Selangor.


Aktiviti sukan dan riadah pupuk gaya hidup sihat

KUALA PERLIS, 26 Mac - Penglibatan kakitangan awam dalam aktiviti sukan dan riadah sebagai satu usaha berterusan dalam memupuk gaya hidup sihat. Ini termasuklah melakukan aktiviti kayuhan santai yang dapat membantu meningkatkan tahap kesihatan dan kecergasan tubuh selain ketahanan diri serta jati diri seseorang individu.Ketua Setiausaha Negara, Tan Sri Mohd Zuki Ali berkata, faktor kesihatan penting dan sentiasa perlu dititikberatkan oleh penjawat awam dalam memberikan perkhidmatan terbaik semasa melaksanakan tugasan."Kita sedia maklum budaya sihat ini memang amalan, sepatutnya kita amalkan, disamping kita setiap hari bekerja. Jika tidak sihat susahlah kita melaksanakan tugasan. Saya lihat kayuhan basikal ini telah menjadi trend, popular bukan sahaja penjawat awam tapi juga seluruh rakyat Malaysia", katanya kepada media, di sini hari ini.

(Ketua Setiausaha Negara, Tan Sri Mohd Zuki Ali)

"saya menyeru kepada semua penjawat awam supaya mereka mengamalkan aktiviti atau pun budaya hidup sihat macam ini sekurang-kurangnya laksana, lakukanlah riadah seumpama ini untuk kesihatan.  Beliau berkata demikian ketika mengiringi Raja Muda Perlis, Tuanku Syed Faizuddin Putra Jamalullail melawat Projek Diraja Kampung Warna-Warni, Program Transformasi Kampung Seberang Ramai Kuala Perlis.  Program ini bersempena Kayuhan Santai Aspirasi Keluarga Malaysia yang bermula dan berakhir di Kompleks Sukan Tuanku Syed Putra yang disertai 800 peserta dengan jarak sejauh 25 kilometer.


UUM universiti pertama guna kaedah GajiNow dan EduNow

SINTOK, 26 Mac- Universiti Utara Malaysia (UUM) menerusi Uniutama Management Holdings Sdn. Bhd. (U-M-H-S-B) akan menjadi universiti pertama menggunakan produk kemudahan pembiayaan ‘GajiNow’ dan ‘EduNow’ yang dijangka dilancarkan pada tahun ini. Ia adalah hasil pemeteraian memorandum persefahaman (MoU) antara UMHSB dengan syarikat kewangan digital, Orpheus Capital Sdn. Bhd. (OC). Naib Canselor UUM, Prof. Dr. Haim Hilman Abdullah berkata, kerjasama dua entiti itu akan menggalakkan penggunaan teknologi dalam pengurusan kewangan yang dijangka memberi impak positif melalui pembiayaan kepada pembekal, pekerja, pelanggan dan pelajar terutamanya yang menghadapi masalah kewangan. Menurutnya, ia adalah sebagai usaha menyokong aspirasi kerajaan untuk mencapai Matlamat Pembangunan Mampan (SDG) 2030 dan Rangka Tindakan (Blueprint) Ekonomi Digital Malaysia (MyDigital).Katanya, pembiayaan itu akan membantu menyediakan platform digital yang lebih mudah dan cepat dalam pengurusan kewangan, secara tidak langsung meningkatkan taraf hidup rakyat melalui pertumbuhan ekonomi seimbang dan mampan berteraskan teknologi. Usaha sama ini juga dilihat dapat membantu pelajar yang menghadapi kekangan kewangan dan pada masa sama menerusi MoU ini juga UUM dapat merapatkan lagi hubungan antara industri, universiti dan syarikat tempatan. "Pastinya kita berusaha bekerjasama erat dengan industri dalam usaha bersama kita untuk melihat bahawa daya saing dan kompetitif apa juga yang kita usahakan dapat kita realisasikan bersama, sesungguhnya bukan sekadar ratusan juta, malahan billion ringgit kerajaan telah peruntukkan untuk bangunkan UUM dan amat mendukacitakan sekiranya kita tak boleh jadi sebahagian daripada cerita kebangkitan, kejayaan negara kita Malaysia," kata Prof Dr. Haim Hilman.Beliau berkata demikian selepas majlis MoU tersebut di Dewan Seri Angsana 2, EDC UUM, Sintok, Kedah. UMHSB diwakili Ketua Pegawai Kewangannya, Mohamad Rafi Kamis, manakala OC diwakili Pengarah Eksekutifnya, Muhammad Hamudi A. Khalid. Sementara itu, Pengerusi Eksekutif OC, Datuk Badrul Hassan Mohamed Kassim berkata, UUM akan menjadi universiti pertama yang akan menggunakan dua produk tersebut sebaik sahaja proses akhir selesai dengan UMHSB. Pihaknya menyediakan dana untuk ‘GajiNow’ dan 'EduNow' yang akan memudahkan staf dan pelajar UUM untuk mendapat kemudahan pembiayaan daripada OC pada kadar segera. Untuk 'GajiNow' permohonan maksimum adalah sebanyak RM2,000 manakala 'EduNow' masih lagi di peringkat perbincangan jumlah yang akan dihadkan untuk permohonan.

(Naib Canselor UUM, Prof. Dr. Haim Hilman Abdullah)


MARDI lancar pakej teknologi lengkap bagi meningkatkan pengeluaran hasil tanaman kubis tanah rendah

KUNDANG, 26 Mac - Institut Penyelidikan dan Kemajuan Pertanian Malaysia (MARDI) melancarkan pakej teknologi lengkap bagi meningkatkan pengeluaran hasil tanaman kubis tanah rendah yang mampu menjimatkan kos.Menteri Pertanian dan Industri Makanan, Datuk Seri Dr. Ronald Kiandee berkata kaedah itu secara tidak langsung mampu untuk meningkatkan produktiviti pengeluaran hasil dan menjimatkan kos buruh.Tambahnya, teknologi mekanisasi sangat membantu ke arah peningkatan, pengeluaran, pendapatan dan taraf hidup petani serta jaminan bekalan dalam sektor pertanian dan makanan.

(Menteri Pertanian dan Industri Makanan, Datuk Seri Dr. Ronald Kiandee)

"Dengan penemuan ini tentu sekali ianya akan mengurangkan kebergantungan kepada buruh, menjimatkan kos dan meningkatkan produktiviti hasil tuaian. Ini adalah kajian berterusan dibuat oleh mardi."kita harap agar penemuan teknologi yang diperolehi ini akan dapat dikomersialkan untuk kegunaan lebih ramai pengusaha tanaman di negara kita", katanya selepas menyempurnakan majlis pelancaran Pakej Mekanisasi Tanaman Kubis Tanah Rendah di sini, hari ini.Pakej mekanisasi tanaman kubis tanah rendah itu terdiri daripada mesin semaian biji benih, mesin pemasangan plastik sungkupan, mesin penaman kubis, mesin penyemburan berlengan, dron penyembur racun dan mesin penuaian kubis.Sementara itu, beliau menjawab soalan media mengenai penyelidik UPM mengemukakan empat syor bagi membantu kerajaan menangani isu bekalan dan harga ayam tempatan dalam jangka panjang, Kementeriannya mengalu-ngalukan sebarang bentuk kerjasama dengan pihak institusi untuk membuat kajian bagi mengurangkan kebergantungan kepada import ternakan.Tambah beliau, kerajaan juga sedang melakukan perbincangan dengan penglibatan sektor swasta bagi menggubal dasar baharu khusus bertujuan menggalakkan penanaman jagung untuk mempertingkat sumber makanan negara serta bahan mentah untuk penghasilan makanan ayam.


Kerabu Sarer kini diternak di Kelantan dengan inovasi baharu

KOTA BHARU, 26 Mac- Sebut sahaja kerabu ‘Sarer’ atau kerabu rumpai laut pastinya terbayang aromanya yang digaul dengan kelapa goreng dan kuah bersantan pastinya menambah selera.  Kerabu Sarer merupakan makanan tradisional Kelantan khususnya pada bulan Ramadhan.  Namun pada tahun 1996, Kementerian Kesihatan Malaysia (KKM) telah mengeluarkan kenyataan media mengenai pengharaman import sarer dan larangan penjualan serta memakan sarer dalam kalangan masyarakat Kelantan kerana ia dicemari logam berat plumbum.  Namun berita baik bagi masyarakat Kelantan buat pertama kali kerabu sarer bakal diternak di Negeri Cik Siti Wan Kembang sendiri dengan inovasi terkini dan lebih selamat dan mempunyai khasiat tersendiri.  Seorang penyelidik dari Universiti Malaya (UM), Dr Adibi Rahiman Md Nor yang juga merupakan anak jati Pasir Puteh giat mempopularkan rumpai laut kering atau sarer keluaran tempatan yang dijamin lebih selamat dan bebas dari pencemaran logam berat.  Katanya,projek rumpai laut yang diusahakan di Parit Bulat, Muar, Johor itu mengurangkan kebergantungan bahan mentah tersebut yang dibawa masuk secara tidak sah dari negara Jiran ke negara ini.  Dengan kerjasama syarikat Ain Aquaculture, pihaknya bersama syarikat tersebut bakal membuka kolam akuakultur baharu di Kampung Pulau Gajah, Pantai Sabak, Kota Bharu.  Jelasnya, pihaknya akan menggunakan kaedah intergrasi antara rumpai laut, ikan dan tiram sebagai Kombinasi spesis ini penting bertujuan memastikan keseimbangan ekosistem dan kandungan nutrien dalam kolam tersebut. Menurutnya, setiap spesis itu memberi manfaat antara satu sama lain sebagai contoh ternakan akan menghasilkan banyak nutrien melalui najis dan makanan yang tidak habis dimakan.  Katanya, rumpai laut akan bertindak sebagai penapis biologi yang menyerap lebihan nutrien dalam air manakala tiram memainkan peranan sama bagi menapis partikel yang besar untuk memastikan persekitaran dalam kolam berada dalam keadaan selamat dan sihat. Projek berkenaan dijangka akan dimulakan hujung tahun ini dan akan memulakan projek dengan menghasilkan benih terlebih dahulu.  "Manfaat rumpai laut ni bukan sahaja menyediakan makanan yang mempunyai nutrisi tinggi terutama sekali dari segi diatifiber dan jugak mineral dan bahan aktif tetapi aplikasi dalam pelbagai industri seperti penghasilan biofiu dan jugak boleh digunakan sebagai baja dan jugak makanan ternakan haiwan ataupun ruminan,"kata Dr Adibi.Beliau ditemui media di Perkarangan Stadium Sultan Muhammad ke 4 di Kota Bharu.  Menurutnya, sarer yang dibangunkan itu hasil beberapa penyelidikan bagi memastikan ia selamat untuk dimakan.  Beliau berkata, produk sarer yang dikeluarkan itu menjalani proses mencuci dan mengering dengan baik supaya khasiat makanan tersebut terus terpelihara selain selamat.

( Penyelidik UM, Dr Adibi Rahiman Md Nor menunjukkan produk sarer )


KPLB sedia bantu pekebun kecil daun ketum andai eksport untuk tujuan perubatan dibenarkan

KUALA NERANG, 26 Mac- Kementerian Pembangunan Luar Bandar, KPLB menerusi Pihak Berkuasa Kemajuan Pekebun Kecil Perusahaan Getah (RISDA) sedia membantu para pekebun kecil sekiranya daun ketum dibenarkan dieksport untuk tujuan perubatan. Menteri Pembangunan Luar Bandar, Datuk Seri Mahdzir Khalid bagaimanapun berkata, ia bergantung kepada keputusan yang akan dibuat oleh kerajaan berhubung perkara itu. Menurut Datuk Seri Mahdzir, ketika ini kementerian dan agensi berkaitan sedang melakukan perbincangan lanjut berkaitan daun ketum sama ada dibenarkan untuk tujuan perubatan atau sebaliknya. Beliau berkata, sekiranya ketum dibenarkan untuk tujuan perubatan, ia boleh menjana sumber pendapatan tambahan kepada pekebun kecil yang kini berjumlah 552,000 orang yang mengusahakan tanaman getah seluas 1.1 juta hektar."Kalau dah dibenarkan, dah ada pendapatan kenapa tidak, kalau dah jual 1kg berapa puluh ringgit dan ianya dari segi undang-undang sah, saya fikir tak menjadi kesalahan."Kerajaan belum memutuskan tapi saya ingat suatu hari kerajaan akan membuat ketetapan, kajian telah dibuat di seluruh dunia, di kebanyakan negara sudah ada kajian tentang bagaimana ketum boleh digunakan dalam bidang perubatan. Tapi saya ingat biarlah yang itu diuruskan oleh KKM. Cumanya saya fikir bahawa sampai masanya nanti kita tengok bagaimana keputusan kerajaan yang positif kepada ketum," kata Mahdzir. Beliau yang juga Ahli Parlimen Padang Terap bercakap kepada pemberita selepas Majlis RISDA Prihatin Pekebun Kecil Makmur tahun 2022 di Kuala Nerang, Padang Terap, Kedah. Pada majlis itu, seramai 330 pelajar anak pekebun kecil RISDA yang kurang berkemampuan menerima kelengkapan sekolah melibatkan peruntukkan berjumlah RM66,000. Sebelum ini, Menteri Besar Kedah, Datuk Seri Muhammad Sanusi Md Nor, mencadangkan Kerajaan Persekutuan memberi kebenaran kepada Kedah bagi mengeksport ketum secara sah ke Thailand. Bagaimanapun, Menteri Dalam Negeri, Datuk Seri Hamzah Zainuddin, menegaskan kementeriannya tidak akan membenarkan daun ketum dari negara ini dieksport ke Thailand. Beliau dilapor berkata, perkara itu bertentangan dengan Akta Racun 1952 yang dikuatkuasakan di negara ini, yang antara lain melarang sebarang aktiviti mengimport, mengeksport, mengilang, membekal, menjual atau memiliki serta menggunakan ketum secara haram. Pada Julai 2016, Risda juga pernah merancang mendapatkan kebenaran kerajaan menanam pokok ketum bagi meningkatkan hasil pendapatan pekebun kecil di negara ini. Bagaimanapun, kerajaan ketika itu menolak cadangan Risda selepas mendapati mudaratnya lebih besar berbanding manfaat.

(Menteri Pembangunan Luar Bandar, Datuk Seri Mahdzir Khalid menyampaikan sumbangan kelengkapan sekolah kepada anak-anak pekebun kecil RISDA)

( Seramai 330 pelajar anak pekebun kecil RISDA yang kurang berkemampuan menerima kelengkapan sekolah melibatkan peruntukkan berjumlah RM66,000)


Negeri Sembilan rancang bangunkan sumber air bawah tanah

SEREMBAN, 26 Mac- Sumber air bawah tanah boleh dibangunkan sebagai satu sumber alternatif bagi menghadapi ancaman terhadap sumber air permukaan.  Menteri Besar Negeri Sembilan, Datuk Seri Aminuddin Harun berkata, sejak akhir-akhir ini terdapat banyak ancaman kepada sumber air permukaan termasuk risiko perubahan iklim global dan kepesatan pembangunan yang boleh menggugat sumber air untuk kegunaan pelbagai sektor. Penggunaan air yang semakin banyak memerlukan kerajaan mencari sumber air alternatif bagi mengurangkan kebergantungan penggunaan air permukaan selain potensi air bawah tanah perlu dikaji sebaiknya untuk dijadikan sumber baharu air negara.Jelasnya, dengan ancaman kepada sumber air permukaan, sumber air bawah tanah boleh dibangunkan sebagai satu sumber alternatif sebagai contoh semasa bencana banjir yang melanda di Negeri Sembilan pada Disember tahun lalu menyebabkan bekalan air bersih di Kampung Puom, Jelebu telah terjejas. "Sebagai contoh semasa bencana banjir yang melanda di Negeri Sembilan pada Bulan Disember tahun 2021 yang lalu. Bekalan air bersih ke Kampung Puom, daerah Jelebu telah terjejas, dimaklumkan bahawa melalui telaga sumber air bawah tanah yang tersedia di Masjid Kariah Kampung Puom, telaga tersebut telah dimanfaat bagi membekalkan air kepada penduduk setempat" kata Aminuddin.Beliau berucap demikian pada Sambutan Hari Air Sedunia 2022 Peringkat Negeri Sembilan di Masjid Kariah Kampung Pulau Lambar, Labu. Tambahnya, menerusi simpanan sumber air bawah tanah yang banyak itu kelak dilihat boleh digunakan kerajaan dalam usaha menangani masalah bekalan air bersih terutama apabila berlaku musim kemarau, banjir atau pencemaran sungai yang tidak dapat dijangka.

(Menteri Besar Negeri Sembilan, Datuk Seri Aminuddin Harun berucap pada majlis Sambutan Hari Air Sedunia 2022 Peringkat Negeri Sembilan)


Semua kaum diajak sertai TLDM

KOTA TINGGI, 26 Mac- Tentera Laut Diraja Malaysia (TLDM) tidak menetapkan sebarang kuota bagi pengambilan calon mengikuti latihan perajurit muda TLDM.  Presiden Pusat Pengajian Pertahanan Nasional (PUSPAHANAS), Laksamana Datuk Syed Zahrul Putra Syed Abdullah berkata semua kaum di negara ini boleh mengikuti latihan berdasarkan kelayakan ditetapkan.  "Tiada kuota, sesiapa pun masuk pun boleh untuk arini sebanyak 25 etnik yang ada Melayu, Cina, orang India, orang asli, orang Bajau, Dusun, orang Bugis, segala-galanya adalah," kata Syed Zahrul Putra. Beliau berkata demikian selepas Istiadat Perbarisan Tamat Latihan Perajurit Muda ke-222 di Padang Kawad KD Sultan Ismail, Tanjung Pengelih, Kota Tinggi.  Seramai 545 Perajurit Muda berjaya menamatkan latihan yang diikuti sejak Oktober tahun lalu.

(Mohammad Shahril Izwan Mohd Rizal, menerima anugerah Laskar Muda Terbaik Lelaki)


Sarawak sedia SOP pengangkutan udara untuk pelancong dari luar negara

KUCHING, 26 Mac - Sarawak sudah bersedia dengan Prosedur Operasi Standard (SOP) pengangkutan udara untuk menerima kemasukan pelancong dari luar negara bermula Jumaat depan. Timbalan Premier Sarawak, Datuk Douglas Uggah Embas berkata dua kategori SOP digariskan bagi kemasukan dari Singapura. "Kategori pertama melibatkan pemastautin di Singapura yang memasuki Sarawak. Mereka perlu mendaftar MySejahtera, membuat ujian saringan sebelum berlepas dan tidak perlu ujian saringan setelah tiba di Sarawak.Bagi rakyat Sarawak di Singapura pula, mereka dikategorikan pelawat domestik yang tidak tertakluk pada SOP tersebut," katanya.

Beliau ditemui selepas meninjau persiapan pembukaan sempadan di Lapangan Terbang Antarabangsa Kuching. Manakala, kategori kedua melibatkan penumpang transit dari negara-negara lain yang wajib mendaftar MySejahtera dan membuat ujian saringan dua hari sebelum berlepas.  "Penumpang berkenaan juga wajib menjalani ujian RTK Antigen profesional sebaik tiba di Sarawak," katanya. Tambahnya, bagi SOP kemasukan sempadan darat, perbincangan sedang dibuat dengan Indonesia dan Brunei untuk penetapan SOP yang dipersetujui kedua-dua pihak.


Prestasi Exco dipantau - Sultan Johor

JOHOR BAHRU, 26 Mac- Sultan Johor, Sultan Ibrahim Sultan Iskandar bertitah, barisan Exco Kerajaan Negeri yang dilantik, perlu menjalankan tugas dengan baik, sekiranya tidak mahu diganti dengan calon lain.  Tegas Baginda, prestasi setiap Exco akan sentiasa dipantau.  Menerusi catitan Facebook Sultan Johor, janji - janji dan ikhtiar semasa kempen pilihan raya juga, perlu dilaksanakan, mengikut portfolio masing - masing.  Selain berdedikasi, berkhidmat kepada rakyat, dan sentiasa mendekati mereka, di kawasan Dewan Negeri masing - masing. Barisan Exco juga dititah, perlu menjaga kepentingan negeri dan rakyat, serta bekerjasama dengan semua pihak.

(Sultan Johor, Sultan Ibrahim Sultan Iskandar bersama Exco Kerajaan Negeri Johor)


Stesen radio RTM bawa pendekatan lebih segar tarik minat pendengar muda

KANGAR, 26 Mac - Pendekatan lebih segar sedia dibawa RTM menerusi stesen-stesen radio bagi menarik minat pendengar muda.Serentak dengan keperluan itu, program baharu telah disusun agar stesen radio RTM menjadi pilihan setanding stesen radio swasta. Timbalan Ketua Pengarah Penyiaran (Strategik), Datuk Saidatu Akhma Hassan berkata kebergantungan remaja untuk mendapat maklumat terkini menerusi media sosial adalah tinggi. "Kita sepatutnya melihat apa perkembangan terkini dari segi kandungan radio dan kita boleh menyusun semula walaupun akan tertakluk kepada beberapa etika kerana kita adalah radio penyiar rasmi kerajaan."Tetapi itu tidak bermakna kita tidak boleh menyusun atur, mengambil apa yang kita rasa boleh menarik minat pendengar, ini adalah kreativiti," katanya.

Beliau menyatakan demikian selepas menyertai kayuhan ‘Jelajah RTM Kami Prihatin’ sempena Jelajah Aspirasi Keluarga Malaysia, di sini.

Turut serta, Ketua Setiausaha Kementerian Pembangunan Usahawan dan Koperasi, Datuk Suriani Ahmad serta Persatuan Suri dan Anggota Wanita Perkhidmatan Awam Malaysia PUSPANITA.


10 Ahli Dewan Negeri Johor angkat sumpah sebagai Exco baharu

(Foto FB Sultan Ibrahim Sultan Iskandar)

JOHOR BAHRU, 26 Mac - Sepuluh Ahli Dewan Negeri Johor mengangkat sumpah sebagai Ahli Majlis Mesyuarat Kerajaan Negeri di hadapan Sultan Ibrahim Sultan Iskandar hari ini.Majlis Istiadat Pelantikan berlangsung di Istana Bukit Serene, di sini.  Berangkat sama, Tunku Mahkota, Tunku Ismail Sultan Ibrahim dan Tunku Temenggong, Tunku Idris Iskandar.

Ahli Dewan Negeri yang mengangkat sumpah jawatan, di balai mengadap pagi tadi, masing-masing, Datuk Zahari Sarip (Buloh Kasap); Datuk Mohd Jafni Md Shukor (Bukit Permai); K. Raven Kumar (Tenggaroh); Khairin Nisa Ismail (Serom); Mohd Hairi Mad Shah (Larkin) dan Mohd Fared Mohd Khalid (Semerah).  Turut mengangkat sumpah, Ling Tian Soon (Yong Peng), Lee Ting Han (Paloh), Mohamad Fazli Mohamad Salleh (Bukit Pasir) dan Norliza Noh (Johor Lama).  Datuk Onn Hafiz Ghazi yang juga Ahli Dewan Negeri Machap mengangkat sumpah sebagai Menteri Besar Johor Ke-19 pada 15 Mac lalu.


Pembukaan sempadan 1 April, Negeri Sembilan giat promosi industri pelancongan

SEREMBAN, 26 Mac- Pembukaan sempadan negara pada 1 April ini dijangka memberi impak positif kepada industri pelancongan di Negeri Sembilan. Pengarah Tourism Malaysia Negeri Sembilan, Siti Mazlina Maidin berkata, pihaknya berperanan dalam membantu industri itu bangkit semula dengan cara mempromosi sektor perhotelan khususnya di kawasan Port Dickson. Kementerian Pelancongan, Seni dan Budaya juga berperanan dalam membuat dasar bagi membolehkan sasaran yang diletakkan oleh kerajaan negeri dalam sektor pelancongan dapat dicapai. "Memang pada asasnya apa yg kita lihat keadaan sekarang ni mana pasaran domestik tu sendiri kita dah mencapai sasaran, jadi apabila pintu sempadan antarabangsa dibuka nanti saya rasa tiada masalah untuk mencapai sasaran itu," kata Mazlina.Beliau berkata demikian pada Majlis Pelancaran MAH NS Negeri Sembilan Food Festival 2022 di Seremban. Penganjuran Festival Makanan Negeri Sembilan itu adalah kali ketiga sebagai platform untuk memperkenal dan mempromosi makanan Negeri Sembilan. Pelancaran disempurnakan dengan promosi bufet Ramadan daripada hotel yang ada di Negeri Sembilan.

(Pengarah Tourism Malaysia Negeri Sembilan, Siti Mazlina Maidin menghadiri MAH NS Negeri Sembilan Food Festival 2022)


Pembukaan sempadan dinantikan semua pihak terutama sektor peniagaan

SUNGAI PETANI, 26 Mac - Pembukaan semula sempadan negara akibat pandemik COVID-19 sejak dua tahun lalu amat dinantikan semua pihak terutamanya sektor peniagaan.Dengan pembukaan sempadan mulai 1 April ini, ia dijangka mengembalikan semula pertumbuhan ekonomi dalam pelbagai sektor terutama melibatkan industri import dan eksport. Bagi penggiat industri, keputusan tersebut sesuatu yang sangat baik dan sudah lama dinanti-nantikan. Mereka berharap ia bukan sahaja dapat merangsang aktiviti import dan eksport yang tergendala, malah merancakkan semula ekonomi negara yang berada dalam keadaan suram sejak pandemik Covid-19. "Keputusan ini sangat baiklah untuk negara kerana membolehkan pelancong masuk semula ke Malaysia dan ekonomi dapat kembali seperti biasa."Dengan pembukaan semula sempadan pada 1 April, kilang kami juga boleh berjalan balik, ekonomi boleh kembali baik seperti dulu, memang ekonomi kita sudah bagus, rakyat boleh kerja semula macam biasa. Bagus sangat dan kita semua sokong keputusan kerajaan," Pengerusi One Dragon Group, Dato' Seri Cheng Soo Chye.

Perkara sama disuarakan Ketua Pegawai Eksekutif Voltron Malaysia Sdn Bhd, Tan You Soon. "Kerajaan kita cukup baik, dengan pembukaan sempadan sebenarnya amat membantu untuk pemulihan ekonomi Malaysia terutama sekali pelancongan. Yang penting sekali bagi kita rakyat Malaysia yang sudah terkesan akibat situasi ini. "Harap juga keadaan pandemik COVID-19 semakin pulih dan rakyat dapat kembali hidup seperti dahulu," katanya.

Perdana Menteri, Datuk Seri Ismail Sabri Yaakob pada 8 Mac lepas mengumumkan Malaysia akan memasuki Fasa Peralihan Ke Endemik dan pembukaan semula sempadan negara mulai 1 April.


Polis Pendang siap siaga hadapi kemungkinan ribut

PENDANG, 26 Mac - Polis Daerah Pendang telah membuat persiapan rapi menghadapi kemungkinan ribut di kawasan itu.Ini susulan berlakunya dua kejadian ribut di daerah itu dalam tempoh seminggu.Ketua Polis Daerah Pendang, Deputi Superintendan (DSP) Arriz Sham Hamezah berkata, pihaknya sedia berdepan sebarang kemungkinan termasuk menggerakkan anggota dan mendirikan pusat operasi sementara jika berlaku bencana.Beliau turut menggesa penduduk bekerjasama dan sentiasa berwaspada.

"Nasihat saya kepada penduduk yang terjejas dari segi harta benda ekoran ribut tempoh hari segera membuat laporan untuk tindakan selanjutnya. Perlu sentiasa berwaspada dengan ancaman-ancaman atau pun berita yang dikeluarkan oleh pihak kaji cuaca (meteorologi) dan tindakan yang sewajarnya harus diambil bagi mengelak kejadian sama berulang," kata Arriz di sini.Dalam kejadian ribut sebelum ni lebih 100 premis termasuk bangunan kerajaan dan rumah penduduk mengalami kerosakan.


Raja Permaisuri berkenan ziarah pasangan kembar siam pramatang

KUALA LUMPUR, 25 Mac - Raja Permaisuri Agong Tunku Hajah Azizah Aminah Maimunah Iskandariah hari ini berkenan berangkat menziarahi pasangan kembar siam pramatang yang berjaya dipisahkan melalui pembedahan oleh pasukan Hospital Tunku Azizah (HTA) Kuala Lumpur.Menerusi catatan di laman Facebook Istana Negara, keberangkatan tiba Seri Paduka disambut oleh Pengarah HTA Dr Shamsul Anuar Kamarudin, Timbalan Pengarah HTA Dr Marina Abdullah Sani dan Pakar Perunding Pembedahan Kanak-Kanak HTA Datuk Dr Zakaria Zahari.HTA sebelum ini memaklumkan hospital itu mencipta sejarah apabila buat julung kalinya berjaya melakukan pembedahan memisahkan pasangan kembar siam pramatang berusia 17 hari pada 19 Mac lepas.

(Raja Permaisuri berangkat menziarahi pasangan kembar siam pramatang yang berjaya dipisahkan pada 19 Mac lalu/FOTO Facebook Istana Negara)

Pembedahan itu diketuai Dr Zakaria dan membabitkan 13 doktor pakar termasuk enam pakar bedah kanak-kanak dari seluruh negara serta hampir 20 jururawat dan staf dewan bedah kanak-kanak.Semasa lawatan itu, Tunku Azizah turut berkenan meluangkan masa melawat bayi atresia biliari yang baru menjalani pembedahan pemindahan hati yang diterima daripada ayahnya.“Seri Paduka Baginda mendoakan agar semua bayi tersebut berada dalam keadaan yang baik dan segera pulih serta dapat menjalani kehidupan seperti kanak-kanak lain,” menurut catatan itu. - BERNAMA


Fasiliti awam wajib pasang AED menjelang 2025

KUALA LUMPUR, 25 Mac - Kerajaan akan mewajibkan pemasangan peranti defibrilator luaran automatik (AED) bagi membantu mangsa terkena serangan jantung di semua pejabat dan fasiliti awam menjelang 2025.Menteri Kesihatan, Khairy Jamaluddin berkata kewajipan pemasangan itu sudah diluluskan Jemaah Menteri melalui Mesyuarat Kabinet, hari ini.Katanya, perkara itu akan dibawa kepada Majlis Negara Kerajaan Tempatan (MNKT) bagi tujuan formaliti dan membolehkan undang-undang kerajaan tempatan dapat dipinda supaya pembinaan premis swasta yang baharu juga perlu memasang AED.

"Fasa pertama bagi 2022 hingga 2024, penyediaan AED di fasiliti awam dan swasta adalah secara sukarela oleh pemilik premis."Mulai 2025, semua fasiliti awam diwajibkan memasang AED berikutan serangan jantung adalah pembunuh utama,"katanya pada sidang media selepas melawat Ibu Pejabat Nasional Persatuan Bulan Sabit Merah,di sini.Khairy turut mengumumkan peruntukan RM3 juta bagi pemasangan 100 AED di semua 16 negeri dan wilayah, selain RM5 juta bagi pelaksanaan Projek Ambulans Hotspots yang diperluaskan di 15 lokasi lagi di seluruh negara menjelang 1 April ini.Sementara itu, Khairy berkata, penerima vaksin Sinovac dan golongan warga emas yang tidak mengambil dos penggalak menjelang 1 April tidak layak menikmati kemudahan seperti mereka yang mendapat vaksinasi lengkap."Mereka tidak dapat menikmati kelonggaran vaksinasi penuh termasuk tidak dapat ke luar negara," katanya.


Tangani obesiti secara serius,dasar literasi kesihatan kebangsaan bakal dilaksanakan

CHERAS, 25 Mac - Masalah obesiti di Malaysia kini berada pada tahap membimbangkan.Timbalan Menteri Kesihatan, Datuk Dr Noor Azmi Ghazali berkata tinjauan Kesihatan Kemanusiaan Malaysia Kebangsaan menunjukkan kadar obesiti meningkat kepada 19.7 peratus, daripada 17 peratus pada tahun 2019. Sebagai bukti keseriusan kerajaan menangani masalah tersebut, Dasar Literasi Kesihatan Kebangsaan bakal dilaksanakan bagi meningkatkan kefahaman dan kesedaran mengenai penyakit obesiti.

"Seperti yang kita tahu agenda nasional Malaysia sihat akan melaksanakan dasar literasi kesihatan kebangsaan bagi meningkatkan kefahaman dan kesedaran untuk persiapan tentang penyakit tersebut."Jadi hari ini literasi kita hanya 30 peratus kita nak tingkatkan dengan memperkukuhkan agensi-agensi kita supaya memahami isu ini," katanya.Datuk Dr Noor Azmi berkata demikian selepas melancarkan Sambutan Minggu Obesiti Malaysia 2022, di sini.


'Duta Komuniti Keluarga Malaysia' dilancar, pastikan SOP terjaga sepanjang fasa peralihan ke endemik

KANGAR, 25 Mac - 'Duta Komuniti Keluarga Malaysia' yang berkonsepkan kesukarelawan dilancarkan hari ini.Ia bagi memastikan prosedur operasi standard (SOP) dan Garis Panduan (GP) terjaga sepanjang negara memasuki fasa peralihan ke endemik.Perdana Menteri, Datuk Seri Ismail Sabri Yaakob berkata, program yang berkonsepkan kesukarelawan itu bermatlamat untuk membudayakan kawalan kendiri dalam kalangan komuniti sepanjang fasa peralihan ke endemik.

"Duta Komuniti ini akan ditempatkan di kawasan berisiko tinggi iaitu sesak dan tertutup. Mereka akan memastikan maklumat yang disampaikan kepada komuniti adalah tepat, terkini dan efektif dengan cara penyampaian yang bernada lembut, berhemah dan bersopan - santun apabila membuat teguran," katanya ketika berucap sempena Jelajah Aspirasi Keluarga Malaysia, di sini.Tambah Ismail, program tersebut diyakini dapat memperkasakan komuniti, bersama Kerajaan, mendidik masyarakat supaya sentiasa mematuhi SOP dan mengamalkan norma baru demi kesejahteraan Keluarga Malaysia.


Lapangan terbang bertaraf antarabangsa mampu rancakkan ekonomi Perak

IPOH, 25 Mac - Terdapat keperluan membina sebuah lapangan terbang antarabangsa di Perak. Menteri Besar Perak, Datuk Seri Saarani Mohamed berkata usaha itu bagi merancakkan lagi sektor ekonomi dan pelancongan di negeri itu.Justeru, satu rundingan bersama Kementerian Pengangkutan perlu dilakukan bagi membincangkan perkara tersebut.

"Kalau kita nak menaiktaraf lapangan terbang sedia ada kita perlu memanjangkan landasan. Kalau nak panjangkan landasan itu bermakna ada deretan rumah di hadapan landasan itu terpaksa kita buat pengambilan dan dirobohkan, itu ambil kos sangat tinggi. "Walau apa pun kita akan tetap cari jalan untuk menyediakan tapak bersesuaian bagi pembinaan sebuah lapangan terbang baharu yang bertaraf antarabangsa," katanya selepas menghadiri sambutan Hari Polis ke-215 peringkat negeri di Markas Briged Utara Pasukan Gerakan Am Ulu Kinta, di sini Tambahnya, perancangan pembinaan lapangan terbang di Seri Iskandar di atas tanah seluas 3,000 ekar sebelum ini tertangguh selepas peralihan kerajaan.Dalam pada itu, bercakap mengenai Pembangunan Automative High Technology Valley (AHTV), Saarani berkata perbincangan lanjut akan dibuat antara kerajaan negeri Perak serta Kementerian Perdagangan Antarabangsa dan Industri dalam masa terdekat.AHTV dirancang dibina di Proton City, Tanjung Malim yang bakal menjana pelaburan 32 billion ringgit.Katanya, apabila siap kelak ia bakal memberi manfaat kepada penduduk dan menyokong pertumbuhan ekonomi Wilayah Perak Selatan.

"Kita faham itu adalah proses penutupan sepenuhnya kilang proton di Shah Alam dan mereka berpindah sepenuhnya ke Tanjung Malim. "Perbincangan sedang dibuat. Pihak negeri pun perlu membuat persiapan. Difahamkan PM akan datang ke Tanjung Malim dalam masa terdekat dan mungkin kita akan dikunjungi oleh MITI untuk kita bincang," katanya.Sabtu lalu, pelaburan baharu bagi membangunkan AHTV tersebut diumumkan Perdana Menteri Datuk Seri Ismail Sabri Yaakob. Pelaburan DRB-Hicom itu bakal mewujudkan 370,000 peluang pekerjaan sepanjang fasa pembangunan dan 161,000 ketika fasa operasi.


Bekalan air di Perak hanya untuk kegunaan dalam negeri

IPOH, 25 Mac - Perak mengulangi pendirian bahawa bekalan air di negeri itu hanya terhad untuk kegunaan rakyat di dalam negeri.Menteri Besarnya, Datuk Seri Saarani Mohamed berkata keputusan dibuat selepas mengambil kira beberapa kajian berhubung penggunaan air di negeri tersebut. Antaranya impak pengaliran keluar air dari Sungai Perak terhadap prestasi empangan janakuasa elektrik dan kegunaan sektor perkilangan.

"Bukan bermakna kerajaan negeri Perak tidak bersimpati dengan Pulau Pinang. Kita memahami masalah mereka."Tetapi dalam kajian yang telah dibuat oleh teknikal department. yang dibuat oleh Lembaga Air Perak (LAP), Jabatan Perikanan, JPS menunjukkan bahawa air sungai Perak itu cukup untuk kegunaan dalam negeri sahaja," katanya.  Datuk Seri Saarani bercakap dalam sidang media selepas menghadiri Sambutan Hari Polis ke-215 peringkat negeri di Markas Briged Utara Pasukan Gerakan Am Ulu Kinta, di sini. Berdasarkan Kajian Sumber Air 2010-2050 (Perunding Zaaba 2008), negeri-negeri di utara Semenanjung akan mengalami masalah kekurangan bekalan air menjelang tahun 2050.


Pembukaan sempadan, PDRM Perlis perketat kawalan elak penyeludupan

KANGAR, 25 Mac - Polis Diraja Malaysia (PDRM) Perlis akan memperketat kawalan keselamatan di setiap pintu masuk sempadan darat negeri itu susulan pengumuman kerajaan baru-baru ini.Ia bagi mengekang aktiviti penyeludupan berlaku susulan pengumuman pembukaan sempadan tersebut.Ketua Polis Perlis, Datuk Surina Saad berkata pihaknya sentiasa memantau situasi bagi mengelakkan jenayah rentas sempadan terus berleluasa.

"Sebabnya laluan itu tetap sama sebab kalau mereka hendak menyeludup, dia tidak akan ikut laluan yang betul, dia akan ikut laluan tikus dan sebagainya. "Laluan tikus tu sebelum endemik pun memang sudah ada, jadi apa yang kita buat, adalah kawalan seperti biasa, kawalan sempadan yang dibuat oleh PGA kita akan kekalkan dan kita akan tingkatkan," katanya ketika ditemui selepas Majlis Sambutan Peringatan Hari Polis ke-215 peringkat Ibu Pejabat Polis Kontinjen, di sini.Dalam majlis tersebut, seramai 56 individu terdiri daripada Pegawai kanan Polis, anggota lain lain pangkat dan orang awam diberi penghargaan atas sumbangan kepada PDRM Perlis.


PDRM terus komited dalam mempertahankan keselamatan dan ketenteraman awam

KUALA LUMPUR, 25 Mac - Polis Diraja Malaysia (PDRM) terus komited dalam mempertahankan keselamatan dan ketenteraman awam negara.  Menurut Ketua Polis Negara, Tan Sri Acryl Sani Abdullah Sani, melangkah ke 215 tahun usia penubuhan PDRM hari ini, seluruh warga pasukan memperbaharui sumpah taat setia kepada Raja dan Negara, serta berikrar untuk memastikan keselamatan rakyat serta kedaulatan negara, terus terpelihara.  Jelasnya, seluruh warga PDRM akan melaksanakan tugas secara profesional dan terus memperkasakan integriti demi mempertahankan keluhuran Perlembagaan dan kedaulatan undang-undang.

(Ketua Polis Negara, Tan Sri Acryl Sani Abdullah Sani, berucap sempena sambutan Peringatan Hari Polis ke 215 di PULAPOL, Kuala Lumpur)

"Dengan mengekalkan tema “Polis dan Masyarakat Berpisah Tiada”, seluruh warga PDRM sentiasa “Sedia Berkhidmat” dan berdiri teguh di bawah naungan panji Sang Saka Biru untuk memikul tanggungjawab dan amanah bagi memelihara keselamatan masyarakat dan keamanan negara", katanya ketika berucap sempena Sambutan Peringatan Hari Polis ke 215 di Pusat Latihan Polis ( PULAPOL), di sini hari ini."Segala pengorbanan, jerih perih dan titisan darah pahlawan-pahlawan terdahulu, demi nikmat keamanan yang dikecapi kini, akan terus kami perjuangkan dan diwariskan pula kepada generasi pelapis Sang Saka Biru akan datang", katanya.Perbarisan sempena sambutan Peringatan Hari Polis kali ini melibatkan kekuatan 629 pegawai dan anggota. Selain itu, terdapat juga detachment kenderaan dipamerkan secara statik dan turut dimeriahkan dengan acara fly pass melibatkan tiga buah pesawat udara milik Pasukan Gerakan Udara (PGU) PDRM.


Rusia sekat perkhidmatan Google News

KYIV, 25 Mac- Rusia telah mengehadkan akses perkhidmatan Google News, dengan mendakwa ia menyediakan akses kepada maklumat tidak benar tentang serangan Rusia di Ukraine.Keputusan itu diambil atas permintaan Pejabat Pendakwa Raya negara itu.Menurut kenyataan pengawal selia media negara, perkhidmatan berita dalam talian menyediakan akses kepada banyak penerbitan dan bahan yang mengandungi maklumat palsu, tentang perjalanan operasi ketenteraan khas di wilayah Ukraine.

Google mengesahkan terdapat kesukaran dalam mengakses apl dan tapak web Google News di Rusia dan bukan disebabkan isu teknikal di pihak mereka.Sejak pencerobohan Rusia ke atas Ukraine 24 Februari lalu, kerajaan Rusia telah mengetatkan kawalan terhadap maklumat di Internet.Banyak media Rusia dan asing, termasuk BBC, telah menyekat perkhidmatan dalam talian mereka termasuklah aplikasi Twitter. -AFP


Kerajaan berpuas hati dengan tahap profesionalisme PDRM

KUALA LUMPUR, 25 Mac - Kerajaan berpuas hati dengan tahap profesionalisme dan kesiapsiagaan yang ditunjukkan oleh Polis Diraja Malaysia (PDRM) dalam memikul amanah, termasuk dalam menangani ancaman militan.  Perdana Menteri, Datuk Seri Ismail Sabri Yaakob berkata, bagi tempoh Januari hingga Februari tahun ini, jenayah indeks menurun kepada 8,484 kes berbanding 9,773 kes dalam tempoh yang sama tahun lalu.  Jenayah indeks bagi tahun lalu juga menunjukkan penurunan iaitu 52,974 kes berbanding 65,623 kes pada tahun 2020.  Perdana Menteri juga menghargai peranan PDRM sebagai barisan hadapan yang banyak membantu meringankan beban Keluarga Malaysia ketika pandemik.

(Datuk Seri Ismail Sabri Yaakob berucap sempena Sambutan Peringatan Hari Polis Ke-215 di PULAPOL, Kuala Lumpur)

Tambahnya, kerajaan amat prihatin terhadap keperluan pasukan polis untuk meningkatkan keupayaan dalam menghadapi dan membanteras kejadian jenayah  "Kerajaan sedar bahawa tugas kepolisan dalam menangani kes jenayah semakin kompleks, lebih-lebih lagi dengan kewujudan teknologi dan pelbagai aplikasi media sosial yang disalah gunakan untuk perbuatan jenayah. "Semua ini menuntut PDRM menanganinya secara tegas, strategik dan berkesan demi memastikan keselamatan negara dan ketenteraman awam terpelihara", katanya ketika berucap pada sambutan Peringatan Hari Polis ke-215 di Pusat Latihan Polis (Pulapol) di sini, hari ini. Perdana Menteri juga menyeru kepada seluruh Keluarga Malaysia supaya berganding bahu dan bekerjasama dengan PDRM bagi mengurangkan jenayah dan membanteras tindakan anasir yang cuba menggugat kedaulatan negara dan ketenteraman awam. Turut hadir pada majlis itu Menteri Dalam Negeri, Datuk Seri Hamzah Zainudin, Timbalan Menteri Dalam Negeri, Datuk Sri Ismail Mohamed Said, Panglima Angkatan Tentera Malaysia, Tan Sri Affendi Buang dan Ketua Polis Negara, Tan Sri Acryl Sani Abdullah Sani.


Imigresen serbu dua lokasi, 59 warga asing termasuk enam kanak-kanak ditahan

PUCHONG, 25 Mac - Seramai 59 warga asing termasuk enam kanak-kanak ditahan dalam dua serbuan berasingan oleh Jabatan Imigresen Malaysia malam tadi.Kesemua warga asing yang ditahan itu dikesan melakukan beberapa kesalahan termasuk tinggal lebih masa dan kacau ganggu awam.Ketua Pengarah Imigresen, Datuk Seri Khairul Dzaimee Daud berkata dalam serbuan pertama di sebuah pusat hiburan di Kuala Lumpur, 100 orang telah diperiksa membabitkan 79 wanita tempatan dan selebihnya warga asing.Daripada jumlah itu, 19 wanita warga Thailand dan 2 warga Vietnam ditahan untuk siasatan lanjut."Berdasarkan semakan awal dokumen yang dimiliki oleh mereka didapati 3 daripadanya ialah warga negara Vietnam, memegang pas lawatan sosial isteri kepada warga negara tempatan," katanya.

Kes disiasat di bawah Seksyen 61C Akta Imgresen iaitu tidak mempunyai sebarang dokumen dan Seksyen 15 (1) (C) Akta Imgresen berkaitan kesalahan tinggal lebih masa. Manakala serbuan kedua dilakukan di sebuah Restoran di Puchong hasil aduan orang ramai berkaitan jumlah kehadiran warga Afrika yang menimbulkan ketidakselesaan kepada orang awam."Imgresen telah menerima laporan daripada orang awam mengenai jumlah atau kehadiran warganegara Afrika yang ramai di restoren ini, dijanjikan tempat mereka berehat, melepak dan melakukan perkara yang menimbulkan ketidakselesaan kepada rakyat tempatan seperti bising, mabuk dan memandu kereta dalam keadaan laju," katanya.Hasil serbuan itu, 25 warga Nigeria termasuk seorang kanak-kanak lelaki dan lima perempuan ditahan.Turut ditahan 3 wanita Indonesia dan 10 wanita Thailand. Siasatan lanjut akan dilakukan terhadap mereka.


Jualan MyGrocer@Wilayah, bas KL Hop-On-Hop-Off antara program menarik Jelajah AKM Perlis

KUALA LUMPUR, 25 Mac - Program Jelajah Aspirasi Keluarga Malaysia (AKM) melebarkan sayap ke utara tanah air dan buat julung kali singgah ke Perlis.Program akan berlangsung selama tiga hari, bermula hari ini. Menteri Wilayah Persekutuan, Datuk Seri Dr Shahidan Kassim berkata dengan adanya program berkenaan, ia sekali gus dapat mengetengahkan Aspirasi Keluarga Malaysia kepada rakyat."Terdapat pelbagai program yang melibatkan anak-anak, dewasa dan kita juga ada program gotong-royong supaya semua konsep Aspirasi Keluarga Malaysia ini dapat diketengahkan. Paling penting AKM memberi penekanan kepada semua, tidak ada orang yang akan tertinggal."Kita bawa semua program kita di Kuala Lumpur, Putrajaya dan Labuan ke Perlis, mereka datang ke Perlis seolah ke Wilayah Persekutuan. Kita akan buat juga pameran kejayaan Wilayah Persekutuan," katanya kepada RTM.

Mengulas lanjut, beliau berkata Jualan MyGrocer@Wilayah dan perkhidmatan bas KL Hop-On-Hop-Off menjadi antara program menarik ditawarkan pada Program Jelajah Aspirasi Keluarga Malaysia (AKM), peringkat negeri Perlis. "Menerusi MyGrocer@Wilayah pengunjung berpeluang membeli barangan keperluan harian dengan harga lebih rendah," katanyaPelbagai program lain turut diadakan termasuk e-Sukan, karnival pekerjaan dan pertunjukan seni bela diri muay thai.

Perlis menjadi destinasi ketiga AKM dan majlis pelancarannya bakal disempurnakan Perdana Menteri, Datuk Seri Ismail Sabri Yaakob di Kompleks Sukan Tuanku Syed Putra, Kangar.


Ahmad Faizal ucap takziah kepada keluarga pelatih AMD

KUALA LUMPUR, 25 Mac - Menteri Belia dan Sukan, Datuk Seri Ahmad Faizal Azumu merakamkan ucapan takziah kepada keluarga pelatih Akademi Bola Sepak Negara Mokhtar Dahari (AMD), Allahyarham Muhammad Saiful Ezzudin Mustafa yang ditemukan lemas petang tadi.Ahmad Faizal dalam satu ciapan di laman Twitter juga mendoakan Allahyarham ditempatkan dalam kalangan orang-orang yang beriman."Inna lillahi wa inna ilayhi raji'un. Bagi pihak @KBSMalaysia, saya merakamkan ucapan takziah kepada keluarga Allahyarham Mohammad Saiful Ezzuddin, pelatih bola sepak Akademi Mokhtar Dahari. Saya doakan Allahyarham ditempatkan di kalangan orang-orang yang beriman," katanya dalam hantaran berkenaan pada Khamis.

Muhammad Saiful Ezzuddin Mustafa, 14, dilaporkan lemas selepas mandi di Sungai Ketil berhampiran Kampung Teluk Sungai Durian, Baling bersama beberapa rakannya pada pukul 1 petang, pada Rabu.Mangsa ditemukan pukul 5.46 petang tadi dalam penyedut pasir di Sungai Limau iaitu 10 kilometer lokasi tempat mangsa mandi bersama empat rakan yang lain.


Anugerah Akademik Negara pengiktirafan tertinggi untuk para sarjana

SEPANG, 24 Mac-  Anugerah Akademik Negara (AAN)  diadakan bagi memberi pengiktirafan tertinggi kepada para sarjana yang terkedepan di institusi pendidikan tinggi (IPT) tempatan, kata Menteri Pengajian Tinggi Datuk Seri Dr Noraini Ahmad.Beliau berkata AAN diberikan sebagai menghargai sumbangan ahli akademik yang menunjukkan pencapaian baik dalam pengajaran dan pembelajaran (PdP), penemuan ilmu baharu, penerbitan ilmiah dan perkongsian di media massa, penciptaan rekaan kreatif serta pemindahan dan pengembangan ilmu untuk komuniti dan masyarakat merentas benua.Pada majlis AAN disempurnakan Perdana Menteri Datuk Seri Ismail Sabri Yaakob di sini hari ini, Noraini berkata AAN adalah penganugerahan berprestij membuktikan komitmen Kementerian Pengajian Tinggi (KPT) untuk terus membangunkan barisan pensyarah dan pengajar yang cemerlang.Tokoh akademik negara tahun ini dianugerahkan kepada Prof Emerita Datuk Dr Asma Ismail dari Universiti Sains Malaysia (USM) dan  Prof Datin Paduka Dr Khatijah Mohamad Yusoff dari Universiti Putra Malaysia (UPM).

(Menteri Pengajian Tinggi Datuk Seri Dr Noraini Ahmad (kanan) mengiringi Perdana Menteri menyampaikan anugerah malam ini)

Sejak diperkenalkan pada 2006, sebanyak 86 orang telah dinobatkan anugerah AAN.Antara tokoh tersohor adalah Allahyarham Prof Diraja Dr Ungku Abdul Aziz Ungku Abdul Hamid, mendiang Prof Emeritus Tan Sri Dr Khoo Kay Kim dan Prof Emeritus Tan Sri Dr Zakri Abdul Hamid.-BERNAMA


KPDNHEP siasat berhubung isu 63 syarikat jalankan kegiatan seleweng subsidi minyak masak

KLANG, 24 Mac- Kementerian Perdagangan Dalam Negeri dan Hal Ehwal Pengguna (KPDNHEP) akan membuat penelitian serta perincian berhubung isu 63 syarikat yang dikesan menjalankan kegiatan penyelewengan subsidi minyak masakan membabitkan cukai tidak berbayar sebanyak RM200 juta.Menterinya, Datuk Seri Alexander Nanta Linggi berkata pihaknya menyedari berlakunya kegiatan berkenaan dan sentiasa memantau, mengesan serta menyiasat kes berkaitan bersama Lembaga Hasil Dalam Negeri (LHDN)."KPDNHEP memang sedar ada berlakunya dan kita sentiasa mengambil langkah tertentu untuk kita menangani masalah ini tapi saya tak nak menyatakan terlebih dahulu sekarang kerana kita biarkan LHDN ini buat siasatan.""Kami akan berhubung dengan dan saya difahamkan pihak berkuasa juga sudah berhubung dgn pihak LHDN dalam hal ini dan bersama nanti kami akan meneliti dan memperincikan apa sebenarnya, jadi akan mengambil langkah yang wajar kita ambil," kata Alexander ketika menghadiri Majlis Penyampaian Sumbangan Peralatan Perubatan oleh Suruhanjaya Syarikat Malaysia (SSM) kepada Hospital Tengku Ampuan Rahimah (HTAR) Klang.

(Menteri Perdagangan Dalam Negeri dan Hal Ehwal Pengguna (KPDNHEP), Datuk Seri Alexander Nanta Linggi/GambarFail)


"Saya akan pastikan segala persiapan Johor-Singapura pada tahap terbaik" - MB Johor

KUALA LUMPUR, 24 Mac- Pembukaan semula sempadan Johor-Singapura pada 1 April tahun ini akan menyumbang kepada usaha pemulihan negeri Johor.Justeru Menteri Besar Johor, Datuk Onn Hafiz Ghazi menyambut baik dan menzahirkan penghargaan kepada Perdana Menteri, Datuk Seri Ismail Sabri Yakoob serta Perdana Menteri Singapura, Lee Hsien Loong."Saya akan pastikan segala persiapan di sempadan Johor-Singapura berada pada tahap yang baik sekali gus mengambil kira isu kesesakan lalu lintas," kata beliau melalui laman Facebooknya.

(Kenyataan dikeluarkan Menteri Besar Johor, Datuk Onn Hafiz Ghazi di laman rasmi Facebooknya hari ini/FBMBJOHOR)

Tambahnya, pembukaan sempadan ini akan memberi impak positif ke atas ekonomi dan kesejahteraan kehidupan rakyat.Beliau turut berharap untuk berjumpa dengan pucuk pimpinan Singapura dalam masa terdekat bagi membincangkan hala tuju pembangunan negeri Johor dan Singapura.


Pelatih AMD hilang ketika mandi sungai ditemukan lemas

BALING 24 Mac- Pelatih Akademi Bola Sepak Negara Mokhtar Dahari AMD Mohd Saiful Izzudin Mustaffa yang dikhuatiri lemas selepas dihanyut arus deras ketika mandi bersama rakan-rakannya di Sungai ketil Baling, Kedah semalam ditemukan jam 5.46 petang tadi.Mangsa, ditemukan di dalam penyedut pasir di Sungai Limau iaitu 9 kilometer lokasi tempat mangsa mandi bersama empat rakan yang lain berdekatan Kampung Padang Temu, Batu 48, Bongor.Ketua Zon 3 Jabatan Bomba dan Penyelamat Kedah, Penguasa Kanan II Rahimi Ali berkata mangsa ditemui dalam tempoh 27 jam operasi mencari dan menyelamat."Penemuan mayat remaja berusia 14 tahun itu dimaklumkan oleh penjaga pam kepada pihak berkuasa. Mangsa, Muhammad Saiful Ezzudin Mustaffa,14, dari Kampung Telok Sungai Durian, Bongor dibawa arus petang semalam kerana hujan lebat dan arus Sungai Ketil laju sehingga mangsa ditemui jauh daripada tempat dia mandi," kata Rahimi kepada pemberita RTM.Komander Operasi melaporkan kelajuan air lebih kurang 3 knot atau 5.556 kilomter per jam dan kedalaman air sungai 2.9 kaki.Operasi mencari dan menyelamat mangsa dilakukan sejak petang semalam melibatkan 19 anggota bomba dari Balai Bomba dan Penyelamat Baling Dan unit Pasukan Penyelamat Di Air PPDA dari BBP Jitra dan BBP Sungai Petani.

(Operasi carilamat mangsa oleh pasukan keselamatan JBPM Kedah)

Kejadian kira-kira 1 petang semalam berlaku di Kampung Padang Temu Batu 48 Baling turut melibatkan polis, Angkatan Pertahanan Awam, Rela, Unit Amal dan penduduk kampung.  Operasi mencari dan menyelamat dilakukan melibatkan 4 sektor iaitu dengan 5 kaedah iaitu pencarian di permukaan, selaman dari Pasukan PPDA di kawasan mangsa mungkin tersangkut dan kaedah 3, melakukan rondaan dan pencarian dengan menggunakan bot, jet ski dan kayak. Turut digunakan kaedah anjing pengesan K9 dan jentera berat bagi mengalihkan rimbunan buluh yang berada di dalam sungai serta pencarian di pesisir sungai oleh penduduk kampung. Mayat seterusnya diserahkan kepada polis untuk siasatan lanjut.


Rakyat Kelantan dinasihat tangguh pergerakan ke negara jiran jika tiada urusan penting

TUMPAT, 24 Mac- Susulan pengumuman Perdana Menteri, Datuk Seri Ismail Sabri Yaakob berkenaan pembukaan semula sempadan antarabangsa sepenuhnya pada 1 April ini.Rakyat Kelantan dinasihat tidak melakukan pergerakan ke negara jiran sekiranya tidak terbabit dengan urusan penting. Menteri Besar Kelantan, Datuk Ahmad Yakob berkata ia bagi mengelak berlaku penularan wabak COVID-19 meskipun jumlah kes harian di negeri itu semakin rendah. Katanya, untuk persediaan pembukaan sempadan ini, pihaknya menunggu arahan Majlis Keselamatan Negara (MKN) serta Kementerian Kesihatan (KKM) nanti."Kita tunggu sekarang apa yang diberitahu oleh pihak keselamatan negara sekarang ini. Kita tengah tunggu dari pihak Thailand, dah ada kena guna kereta, dia bayar untuk buat ujian calitan. Jadi kita sedang tunggu arahan daripada kementerian keselamatan dan KKM," kata beliau ketika ditemui pemberita pada majlis 'Jjupo Mato' dengan rakyat peringkat jajahan tumpat serta pengisytiharan taman bandar tumpat di kampung baru nelayan di sini, hari ini.

(Menteri Besar Kelantan, Datuk Ahmad Yakob ketika di majlis 'Jjupo Mato' di Tumpat, hari ini/FBMBKELANTAN)

Pada masa sama, Datuk Ahmad mengingatkan rakyat negeri itu tetap menjaga prosedur operasi standard (SOP) menjelang kedatangan bulan Ramadan.Tambahnya, walaupun purata jumlah harian COVID-19 dicatatkan sekitar 600 kes sahaja untuk negeri itu, ia bukan bermaksud masyarakat boleh mengabaikan keselamatan diri.


Kedah pandang serius kegiatan tangkap ikan guna kaedah terlarang

PADANG SERAI, 24 Mac- Kerajaan negeri memandang serius penyalahgunaan senjata dan peralatan untuk menangkap ikan air tawar yang menggunakan kaedah terlarang.Exco Pertanian dan Industri Makanan, Perladangan dan Komoditi, Pengangkutan dan Hal Ehwal Masyarakat India Kedah, Azman Nasrudin berkata, mana-mana individu yang dikesan melanggar peraturan boleh dikenakan tindakan tegas mengikut Akta Perikanan 1985 (Akta 317), Kaedah-kaedah Perikanan (Perikanan Sungai) 1990 dan Kanun Prosedur Jenayah (Akta 593)."Antara kaedah penangkapan ikan yang dilarang ialah penggunaan arus atau renjatan elektrik, bom ikan, menuba ikan atau menggunakan racun dan kaedah menembak ikan."Perbuatan khianat ini dilakukan oleh mereka yang mahu mendapatkan hasil dengan cepat tanpa ada rasa tanggungjawab, maka dengan penggunaan peralatan tidak dibenarkan telah merosakkan populasi dan mengancam spesies ikan air tawar menyebabkan kecacatan, kematian tragis juga kerosakan ekosistem.Menurut Azman, Jabatan Perikanan Kedah menerima aduan aktiviti terlarang itu berlaku di Pedu, Padang Terap dan Padang Serai. Katanya, terdapat individu tidak bertanggungjawab dikesan membuang ikan pemangsa seperti keli Afrika dan udang kara ke dalam sungai hingga mengancam populasi ikan tempatan.  "Kalau nak mengharapkan agensi kerajaan contohnya Jabatan Perikanan untuk menguatkuasakan memang kita kekurangan kakitangan tapi saya mengharapkan komuniti setempat peka dan bersama-sama bekerjasama untuk membanteras aktiviti-aktiviti mencurigakan yang merupakan perbuatan khianat kepada sumber pendapatan nelayan-nelayan darat ni.Jelasnya, Jabatan Perikanan Malaysia memberi penekanan serius dalam pengurusan dan pemuliharaan sumber perikanan darat.

(Azman Nasrudin (depan sekali) ketika Program Pelepasan Benih Ikan Serentak Seluruh Negara di Kampung Tanjung Belit)

Menurutnya, penggunaan alatan haram menangkap ikan turut meninggalkan kesan lebih parah kepada golongan nelayan yang berdepan kekurangan sumber sekali gus kemerosotan pendapatan.Dalam majlis sama, Azman menjelaskan, sebanyak 100,000 benih udang galah telah dilepaskan dengan anggaran pulangan sebanyak RM480,000 yang mampu dijana mengikut pasaran semasa.Katanya, usaha itu diharapkan dapat meningkatkan populasi hidupan air serta meningkatkan jaminan bekalan makanan negara."Sekiranya matlamat ini tercapai, pengeluaran ikan air tawar sudah pasti akan meningkat susulan peningkatan permintaan ikan air tawar di pasaran," katanya.Mengikut rekod, beberapa siri pelepasan benih telah dilaksanakan di perairan Sungai Muda dari tahun 2009 sehingga tahun 2021 yang melibatkan 986,000 ekor benih ikan dan udang merangkumi tiga daerah iaitu daerah Baling, Kuala Muda dan Kulim.Beliau bercakap ketika menghadiri Program Pelepasan Benih Ikan Serentak Seluruh Negara di Kampung Tanjung Belit, di sini pada Khamis.Hadir sama Exco Pembangunan Luar Bandar dan Pembasmian Kemiskinan Kedah, Datuk Siti Ashah Ghazali dan Pengarah Perikanan Kedah, Sukri Deris.


MBMB susun pelbagai program dan aktiviti sempena sambutan ulangtahun ke-19 Bandaraya Melaka Bersejarah

AYER KEROH, 24 Mac- Sempena sambutan ulangtahun ke-19 Bandaraya Melaka Bersejarah pelbagai program dan aktiviti disusun Majlis Bandaraya Melaka Bersejarah (MBMB) bagi memeriahkannya.  Ia meliputi sebanyak 21 program yang dilaksana bermula 15 Mac lalu dan akan berakhir pada 31 Mei depan.  Menurut Datuk Bandar MBMB, Datuk Zainal Abu antara program yang dilaksana ialah program Bandaraya Berselawat, Program Bandaraya Penyayang, Konsert Nur Najah MBMB dan MBMB e-sport Battle Championship 2022.  Kesemua program dilaksana mengikut pematuhan SOP ditetapkan sepanjang tempoh endemik COVID-19.  "Program ini sebenarnya adalah kebanyakan program program yang biasa kita buat setiap tahun cuma nanti kita akan ubah suai mengikut kesesuaian pada tarikh yang kita buat, yang dimana ada hari dimana kita telah memasuki dalam fasa peralihan ke endemik," kata beliau selepas Majlis Apresiasi MBMB 2022 di Dewan Taming Sari MBMB, di sini.  Sementara itu, pada majlis berkenaan juga Jabatan Penyiaran Melaka antara media yang menerima penghargaan melalui Anugerah Media Paling Proaktif.

(Datuk Bandar MBMB, Datuk Zainal Abu menyampaikan trofi dan sijil penghargaan kepada Pengarah Jabatan PenyiaranMelaka, Mohd Yusni Mohamed Ali)

Anugerah disampaikan Datuk Zainal kepada Pengarah Jabatan Penyiaran Melaka, Mohd Yusni Mohamed Ali.

"Semoga dengan penganugerahan ini memberi lagi semangat untuk proaktif lagi mencari bahan berita yang menarik untuk disiarkan dan dimaklumkan kepada masyarakat," kata Mohd Yusni ketika ditemu bual wartawan RTM.


Wanita ditemui lemas di Air Terjun Gunung Ledang

TANGKAK, 24 Mac- Seorang wanita ditemui lemas ketika beriadah di Air Terjun Gunung Ledang, pagi tadi. Mangsa, Nurul Syafiqah Mokhtar, 21 tahun disahkan meninggal dunia di lokasi kejadian oleh pasukan kesihatan yang ditugaskan ke kawasan tersebut.Komander Operasi dari Balai Bomba dan Penyelamat Tangkak, Pegawai Bomba Kanan ll, Hairulnizam Ridhuan dalam kenyataan memberitahu, mangsa dilaporkan lemas pada pukul 10.35 pagi.

(Bomba mengangkat mangsa ke kaki gunung selepas ditemui lemas)

"Mayat mangsa ditemui satu jam kemudian, selepas operasi mencari digerakkan. Seramai tujuh anggota bergegas ke lokasi selepas menerima panggilan kecemasan, dan operasi melibatkan kaedah pencarian di permukaan," katanya. Mayat mangsa dibawa turun ke kaki gunung sebelum diserahkan kepada polis untuk tindakan lanjut.


TKPM antara usaha selesai isu bekalan ayam, telur di Terengganu

KUALA TERENGGANU, 24 Mac- Taman Kekal Pengeluaran Makanan (TKPM) sedang dibangunkan di Setiu dan Kuala Nerus bagi menyelesaikan isu bekalan ayam dan telur di Terengganu.Meski 128 ladang ayam diseluruh negeri itu menghasilkan sehingga 17 juta ekor ayam setahun, namun bekalan masih belum mencukupi untuk menampung lebih 36 peratus keperluan rakyat.Pengerusi Jawatankuasa Pertanian, Industri Makanan, Perladangan, Komoditi dan Pembangunan Luar Bandar Negeri, Dr Azman Ibrahim berkata, jumlah itu merangkumi 30,722 tan metrik ayam berbanding keperluan negeri iaitu hampir 43,000 tan metrik ayam."TKPM dibangunkan di Kampung Telaga Papan, Setiu dan Kampung Mengadang Baling, Kuala Nerus sebagai zon penternakan unggas lengkap dengan pelbagai kemudahan infrastruktur asas.Zon penternakan unggas itu boleh mengurangkan kebergantungan terhadap bekalan ayam luar yang sebelum ini diambil dari negeri utara," katanya pada Persidangan Dewan Undangan Negeri (Dun) di sini.

Jelas beliau, Jabatan Perkhidmatan Veterinar (JPV) negeri akan melaksanakan Enakmen Perladangan Unggas bagi pembangunan ladang secara bersistematik bagi meningkatkan pengeluaran ayamDr Azman yang juga Ahli Dewan Undangan negeri (ADUN) Jabi berkata, pada masa sama langkah berkenaan dilakukan kerajaan untuk mengurangkan kenaikan harga ayam.Sehubungan itu, pemaju berminat disaran memanfaatkan industri ternakan unggas dengan menyewa ruang lot disediakan sekaligus meningkatkan pengeluaran bekalan.


Terengganu benarkan aktiviti berbuka puasa di kawasan lapang

KUALA TERENGGANU, 24 Mac- Aktiviti berbuka puasa di kawasan lapang dibenarkan di Terengganu tahun ini. Ini termasuk di kawasan tumpuan iaitu sekitar jambatan angkat, taman awam dan tepi pantai. Pengerusi Jawatankuasa Kerajaan Tempatan, Perumahan, Kesihatan dan Alam Sekitar negeri, Dr. Alias Razak berkata bagaimanapun mereka perlu mematuhi prosedur operasi standard (SOP) ditetapkan.  Dalam masa sama mereka diingatkan supaya tidak mencemarkan keindahan kawasan itu dengan longgokan sampah. "Pemantauan akan sentiasa dibuat di bazar ramadan dan tempat berbuka puasa bagi memastikan orang ramai mematuhi SOP. Orang ramai diminta melakukan penjarakan fizikal untuk mengelakkan berlakunya penyebaran virus COVID-19, itu antara berita baik untuk rakyat Terengganu," kata Dr Alias kepada pemberita RTM selepas persidangan DUN Terengganu, di sini.

(Pengerusi Jawatankuasa Kerajaan Tempatan, Perumahan, Kesihatan dan Alam Sekitar Terengganu, Dr. Alias Razak)

Mengulas lanjut, kanak-kanak berusia bawah 12 tahun ke bawah tidak digalakkan ke bazar Ramadan dan Aidilfitri susulan peningkatan kes COVID-19 dalam kalangan mereka.


Malaysia mahu Taliban beri hak sama rata pendidikan kepada golongan wanita

KUALA LUMPUR, 24 Mac- Tindakan kerajaan Afghanistan yang mula melarang golongan wanita mendapatkan pendidikan menimbulkan kebimbangan Malaysia.Jelas Menteri Luar Negeri, Datuk Seri Saifuddin Abdullah, kerajaan Taliban seharusnya memberi hak sama rata terhadap golongan wanita di Afghanistan sama seperti golongan lelaki untuk belajar di sekolah dan universiti. "Suatu ketika, kita teruja apabila kerajaan di Kabul mengatakan sekolah dan universiti sudah dibuka dan menggalakkan pelajar, termasuk wanita untuk hadir ke sekolah.Namun beberapa hari lalu, kita lihat ada pengumuman yang seakan-akan tidak menggalakkan pelajar wanita untuk ke sekolah dan universiti.""Kita sedang mendapatkan maklumat yang lebih terperinci, namun pendirian kita sentiasa mahu menggalakkan pelajar wanita untuk pergi ke sekolah dan universiti, sama seperti pelajar lelaki," jelas Datuk Saifuddin dalam sidang media di parlimen.

Tambahnya lagi, pendirian Malaysia selaras dengan kenyataan Pertubuhan Kerjasama Islam (OIC) yang mahu kerajaan Taliban memberikan fokus terhadap pembangunan pendidikan yang saksama untuk lelaki dan wanita.Terdahulu, media antarabangsa melaporkan kerajaan Taliban menutup semula sekolah untuk remaja perempuan beberapa jam selepas ia dibuka, dan mengarahkan supaya remaja perempuan di negara itu untuk terus berada di rumah.


Kerajaan tambah kabel dasar laut

KUALA LUMPUR, 24 Mac- Kerajaan terus mempergiat langkah dalam memastikan tahap capaian internet terutama di Sabah dan Sarawak termasuk melaksanakan penambahan empat kabel dasar laut baharu bagi menampung keperluan rangkaian hubungan di Malaysia.Pada sesi soal jawab di Dewan Negara, Menteri Komunikasi dan Multimedia (MenKOMM), Tan Sri Annuar Musa berkata, empat kabel itu antaranya melibatkan Sistem Kabel Bay to Bay Express (BtoBE) oleh Facebook dengan kerjasama Time Dotcom Berhad selaku rakan pendaratan di Cherating pada suku pertama 2023."Kedua ialah Sistem Kabel MIST oleh NTT dengan kerjasama Arus Restu Sdn Bhd selaku rakan pendaratan di Morib dengan jangkaan siap pada suku kedua 2023."Ketiga ialah Sistem Kabel IAX yang akan mendarat di Morib dengan jangkaan siap penghujung 2022, manakala keempat ialah Sistem Kabel BaSICS oleh PP Telecommunication Sdn Bhd akan mendarat di Kuching dengan jangkaan siap hujung 2022,” katanya pada sesi soal jawab di Dewan Negara.Katanya, pembinaan beberapa kabel dasar laut khususnya adalah antara inisiatif kerajaan dalam meningkatkan akses selain menambah baik kualiti internet khusunya di Sabah dan SarawakAnnuar berkata, rangkaian kabel dasar laut itu merupakan kategori rangkaian teras yang menghubungkan kedua-dua negeri berkenaan.Beliau berkata demikian bagi menjawab soalan Senator Robert Lau Hui Yew yang ingin tahu perincian mengenai pautan Malaysia kepada rangkaian internet global sedia ada dan yang telah dirancang termasuk bilangan pautan kabel dasar laut.Dalam pada itu, Annuar berkata, antara langkah turut dijalankan adalah menambah perkhidmatan berasaskan kepada talian tetap di bawah petender projek pembekalan, kerja serta perkhidmatan penyediaan dan penyelenggaraan Titik Kehadiran (PoP) bagi infrastruktur jalur lebar mengikut jadual ditetapkan.

(Tan Sri Annuar Musa pada sesi soal jawab di Dewan Negara)

"Langkah yang kita jalankan sekarang ialah perkhidmatan talian tetap untuk menambah baik projek-projek dengan memasang beberapa banyak jaringan optik ke kawasan-kawasan yang telah terpilih "Sabah dan Sarawak bermula bagi PoP pertama dan kedua diberikan sejumlah peruntukan yang besar sekali untuk tambah bilangan PoP yang dapat kita berikan bekalan dengan pemasangan jaringan gentian optik," katanya.Annuar berkata, langkah diambil K-KOMM demi memastikan capaian berada pada tahap baik juga antaranya bagi memastikan perkhidmatan internet Sabah dan Sarawak tidak terjejas sekiranya situasi ribut dan hujan lebat.


PM dijangka guna Bahasa Melayu dalam mesyuarat dan pertemuan antarabangsa

KUALA LUMPUR, 24 Mac- Perdana Menteri, Datuk Seri Ismail Sabri Yaakob dijangka akan menggunakan Bahasa Melayu dalam mesyuarat dan pertemuan antarabangsa, termasuk sidang kemucak ASEAN dan Perhimpunan Agung Pertubuhan Bangsa-Bangsa Bersatu (PBB).Justeru, Kementerian Luar Negeri (KLN) akan melakukan perkara khususnya persedian-persediaan perlu dalam keadaan segera dalam dua bidang iaitu Penguasaan Bahasa Melayu dalam kalangan pegawai diplomat dan penguasaan bahasa asing dalam kalangan pegawai diplomat.   Jelas menterinya, Datuk Seri Saifuddin Abdullah, KLN juga meningkatkan penguasaan Bahasa Melayu laras bidang perhubungan antarabangsa dalam kalangan diplomat negara manakala penguasaan bahasa asing ialah memberi tumpuan kepada lima bahasa yang digunakan di Pertubuhan Bangsa Bersatu iaitu Bahasa Arab, Bahasa Perancis, Bahasa Mandarin, Bahasa Rusia dan Bahasa Sepanyol.Walaupun sudah ada diplomat yang boleh menutur 5 bahasa asing tersebut, namun jumlahnya harus dilonjakkan.  "Dari segi terjemahan Bahasa Melayu ke Bahasa Inggeris dan sebaliknya itu tidak ada masalah tetapi kita belum mempunyai persediaan yang secukupnya untuk menyediakan penterjemah dari Bahasa Melayu ke Thailand dan sebaliknya.""Walaupun baru-baru ini kita ada seorang interin di KLN menjadi penterjemah tetapi di Kemboja dan Vietnam kita tidak ada wakil penterjemah daripada kalangan kita. Walaupun ada penterjemah profesional di luar tapi oleh kerana ini membabitkan hubungan bilateral dan mesyuarat tertutup yang ada kalanya membabitkan rahsia kerajaan. Kami tidak boleh menggunakan khidmat penterjemah profesional dengan serta merta," kata Saifuddin dalam sidang media di parlimen.

(Menteri Luar Negeri, Datuk Saifuddin Abdullah menjelaskan perkara tersebut dalam sidang media di parlimen hari ini)

Tambahnya lagi, KLN akan berbincang dengan pihak Jabatan Perkhidmatan Awam (JPA) untuk mewujudkan kembali elaun bahasa ketiga sebagai motivasi pegawai KLN termasuk dalam kementerian lain yang ingin belajar bahasa asing dan atase kebudayaan.Beberapa perancangan lain yang digariskan KLN termasuk meneliti keperluan menubuhkan Unit Penterjemah di Wisma Putra selain mewujudkan jawatan Atase Bahasa & Kebudayaan di kedutaan.


Lebih RM260,000 kompaun atas kesalahan merokok

SEREMBAN, 24 Mac - Lebih RM260,000 kompaun dikeluarkan atas kesalahan merokok di tempat awam yang dikeluarkan oleh Jabatan Kesihatan Negeri, Negeri Sembilan (JKNNS) menerusi 462 operasi bersepadu Kementerian Kesihatan Malaysia (KKM) sejak Januari lalu hingga Isnin lalu.Ketua Unit Inspektoran dan Perundangan JKNS, Mariappan Semalai, berkata antara kesalahan yang dikenal pasti merokok di premis makanan dan premis larangan merokok."Pemilik premis perlu memainkan peranan menegur perokok agar tidak menjadi ikutan, sekurang-kurangnya tanggungjawab sudah dijalankan."Kami akan memastikan ada teguran dibuat oleh pemilik premis, sekiranya ada teguran maka kompaun tidak dikeluarkan kepada mereka," katanya dalam sidang akhbar Operasi Penguatkuasaan Larangan Merokok di sini semalam.

JKNNS juga mengeluarkan sebanyak 892 Notis Memerintahkan Kehadiran Ke Mahkamah (Seksyen 32B) yang boleh dikompaun telah dikeluarkan membabitkan pelbagai kesalahan yang melanggar Peraturan-Peraturan Kawalan Hasil Tembakau 2004 (PPKHT 2004).Dalam operasi pada Rabu yang bermula pada pukul 2 petang hingga 11 malam, JKKNS memeriksa sebanyak 90 premis dan sebanyak 66 Notis Memerintahkan Kehadiran Ke Mahkamah (Seksyen 32B) telah dikeluarkan.Katanya, daripada jumlah itu, sebanyak 30 notis atas kesalahan merokok di premis makanan dikeluarkan di bawah Peraturan11(1)(d) dengan nilai kompaun RM 7,500.


Nilai kerosakan rumah akibat ribut di Pendang cecah jutaan ringgit

PENDANG, 24 Mac- Nilai keseluruhan kerosakan rumah serta bangunan milik agensi dan jabatan kerajaan yang terlibat dalam kejadian ribut di sini baru-baru ini dijangka mencecah jutaan ringgit.Bagaimanapun, Pengerusi Jawatankuasa Kerja Raya, Bekalan dan Sumber Air, Tenaga, Pengairan dan Saliran Negeri Kedah, Datuk Suraya Yaacob berkata, kos sebenar kerosakan terbabit sedang diperincikan oleh pihak berkaitan.Beliau berkata, selain rumah penduduk, Klinik Pergigian Sungai Tiang, Balai Polis Sungai Tiang, Pusat Kokurikulum Sungai Tiang; dan Masjid Felda Sungai Tiang turut mengalami kerosakan."Sekolah Kebangsaan Sungai Tiang mengalami kerosakan teruk apabila hampir keseluruhan bumbung bangunan yang menempatkan bilik darjah diterbangkan angin," katanya selepas menyampaikan sumbangan kerajaan negeri berjumlah RM25,000 kepada 100 penduduk terjejas akibat ribut di Felda Sungai Tiang di sini.

(Datuk Suraya Yaacob menyampaikan sumbangan kepada penduduk terjejas)

Keadaan itu menyebabkan sesi persekolahan yang sepatutnya bermula pada Isnin lalu terpaksa ditangguhkan ke minggu hadapan kerana masih belum dibaik pulih."Saya menyeru dan memohon kepada Agensi Pengurusan Bencana Negara (NADMA) dan semua agensi kerajaan yang dapat membantu untuk meringankan beban serta memulihkan keadaan terutama tempat dan perkhidmatan awam supaya dapat dikembalikan kepada normal seperti di sekolah, kanak-kanak dapat mula bersekolah kembali, mereka belum mula sekolah lagi akibat ribut ini dan juga klinik pergigian, selalu boleh guna, sekarang ini tidak boleh digunakan," katanya lagi.Beliau yang juga ADUN Sungai Tiang berharap, badan bukan kerajaan (NGO), badan korporat, dan individu yang prihatin untuk sama-sama menghulurkan bantuan bagi membaik pulih rumah penduduk yang terjejas teruk.Dalam kejadian petang Sabtu lalu, 119 buah rumah mengalami kerosakan di bahagian bumbung dan dinding selepas dilanda ribut serta hujan lebat.


Al Hajri Global Group, berhasrat jadikan Malaysia lokasi utama pelaburan di Asia Tenggara

KUALA LUMPUR, 24 Mac- Syarikat pelaburan kewangan terkemuka antarabangsa yang berpusat di Kuwait, Al Hajri Global Group berhasrat menjadikan Malaysia sebagai lokasi utama pelaburannya di rantau Asia Tenggara.Perdana Menteri Datuk Seri Ismail Sabri Yaakob berkata, perkara itu dinyatakan dalam kunjungan hormat pengurusan tertinggi syarikat itu, semalam.Dalam catatan di Facebooknya, Datuk Seri Ismail Sabri berkata, delegasi itu diterajui Pengerusi Al Hajri Global Group, Sheikh Essa R Al-Hajri serta Penasihat dan Ketua Pegawai Eksekutif syarikat tersebut bagi Malaysia, Eropah dan Turki, Dr Osama Mohammed.

"Kesemua mereka telah menyuarakan hasrat untuk menjadikan Malaysia sebagai lokasi utama pelaburannya di rantau Asia Tenggara selain meninjau peluang pelaburan bersama Kumpulan Boustead Holdings Bhd dalam tempoh tiga tahun akan datang."Antara peluang pelaburan yang dikenal pasti ialah dalam sektor minyak dan gas, perubatan, pembinaan, pemaju perumahan dan kewangan," katanya.Beliau berkata, lawatan itu juga bertujuan mengukuhkan hubungan perniagaan dan pelaburan, serta meningkatkan urusan dagangan dua hala antara kedua-dua negara.


Malaysia sambut baik pengumuman Arab Saudi tarik sekatan

PUTRAJAYA, 24 Mac- Malaysia menyambut baik pengumuman Kerajaan Arab Saudi menarik balik kebanyakan sekatan berkaitan COVID-19.  Menteri di Jabatan Perdana Menteri (Hal Ehwal Agama), Datuk Idris Ahmad menerusi satu kenyataan memaklumkan, sekatan yang dimaksudkan termasuk perjalanan, penjarakan fizikal, ujian antigen pantas dan kuarantin wajib ke negara tersebut.  Keputusan menarik balik sekatan ini dibuat setelah Kerajaan Arab Saudi menilai pelbagai aspek dan semua protokol kesihatan, sejajar dengan situasi pandemik yang bertambah baik di negara tersebut.  "Dengan penarikan sekatan ini, diharap lebih ramai umat Islam di negara ini dapat menunaikan ibadat umrah dan haji pada tahun ini dan masa-masa yang akan datang. "Kerajaan Malaysia khususnya Jabatan Perdana Menteri (Hal Ehwal Agama) akan sentiasa terus bekerjasama dengan Kerajaan Arab Saudi bagi melakukan yang terbaik demi keselamatan dan kesihatan jemaah umrah dan haji," katanya. Dalam masa sama, Lembaga Tabung Haji (TH) dalam satu kenyataan turut menyambut baik pengumuman tersebut.  TH yakin kerajaan Arab Saudi telah meneliti pelbagai aspek bagi memastikan keselamatan penduduk serta jemaah umrah dan haji terjamin.


Remaja pelatih Akademi Bola Sepak Negara dikhuatiri lemas

BALING, 24 Mac- Seorang pelatih Akademi Bola Sepak Negara Mokhtar Dahari (AMD) bawah 14 tahun, dikhuatiri lemas selepas dihanyutkan arus deras ketika mandi bersama rakan-rakannya di Sungai Ketil, Baling Kedah petang tadi.  Ketua Zon 3 Penguasa Kanan Bomba II Rahimi Ali menerusi kenyataan memaklumkan setakat jam 10 malam tadi operasi mencari dan menyelamat mangsa, Mohd Saiful Izzudin Mustaffa, 14 tahun dihentikan sementara.  Namun pihak bomba masih berada di lokasi kejadian melakukan pemantauan bersama pihak polis .  "Bomba menerima panggilan berlaku kejadian terbabit berdekatan Kampung Padang Temu, Batu 48, Baling kira-kira pukul 4.16 petang.  "Berdasarkan keterangan keluarga, mangsa dianggarkan jatuh pada jam 1 petang semasa mandi sungai bersama rakan-rakan," katanya.

(Bomba ketika melakukan operasi mencari dan menyelamat mangsa, Mohd Saiful Izzudin Mustaffa yang dikhuatiri lemas ketika mandi di Sungai Ketil, Baling)

Difahamkan, rakan-rakan mangsa yang gagal mencari mangsa kemudiannya memberitahu ahli keluarga Mohd Saiful sebelum kehilangan dimaklumkan kepada pihak bomba.  Beliau berkata, operasi mencari digerakkan, tetapi berdepan kesukaran berikutan hujan lebat dan arus deras."Kemungkinan mangsa hanyut jauh sekiranya tidak tersangkut. Cuaca gelap turut menyukarkan operasi mencari dan menyelamat," katanya.Dalam pada itu, sumber daripada laman Facebook AMD memberitahu Mohd Saiful Izzudin antara pelatih bawah 14 dan 15 tahun AMD Yang sedang bercuti semester dan berada di kampung halaman masing-masing bermula 19 hingga 27 Mac ini.


Perak benarkan solat tanpa penjarakan fizikal April ini

IPOH, 23 Mac- Bermula 1 April ini, solat fardhu, solat jumaat dan solat jenazah di Perak dilaksanakan tanpa penjarakan fizikal.Sultan Perak, Sultan Nazrin Muizzuddin Shah bertitah bilangan jemaah pula dibenarkan mengikut keluasan ruang masjid dan surau.  "Bagi pelajar terutama di sekolah asrama penuh, mereka dibenar mengadakan solat jumaat mengikut budi bicara pihak pengurusan sekolah.  Selain itu, program qiamullail, iktikaf, tadarus Al-Quran, kuliah serta kelas pengajian turut dibolehkan," titah Sultan Nazrin ketika sesi sembah taklimat aktiviti masjid dan surau di negeri itu sempena fasa peralihan ke endemik, di sini.

(Sultan Perak, Sultan Nazrin Muizzudin Shah/BERNAMA)

Sempena Ramadan, jawatankuasa dan pegawai masjid diberikan budi bicara menentukan bilangan rakaat solat terawih di masjid dan surau masing-masing.Hidangan berbuka puasa, moreh dan sahur di masjid dan surau pula hanya dibenarkan secara bungkusan.


Masih ramai tidak cakna larangan merokok di kawasan awam

GEORGE TOWN, 23 Mac - Kementerian Kesihatan (KKM) mengeluarkan sebanyak 1,182 kompaun di Pulau Pinang menerusi operasi bersepadu Peraturan-Peraturan Kawalan Hasil Tembakau (PPKHT) 2004.Daripada jumlah itu, 996 notis adalah membabitkan kesalahan merokok di tempat larangan, yang merupakan kesalahan tertinggi, sejak ia dilaksanakan bermula Januari hingga 22 Mac tahun ini.Timbalan Pengarah Kesihatan Bahagian Kesihatan Awam Negeri, Datin Dr Azizah Abd Manan berkata, tindakan kompaun diambil dibawah Peraturan 11 Peraturan-Peraturan Kawalan Hasil Tembakau (PPKHT) 2004 kerana merokok di tempat larangan dan Peraturan 12 PPKHT 2004 atas kesalahan tidak mempamerkan tanda larangan.  Antara kawasan yang dikenal pasti sebagai kawasan panas adalah pusat membeli belah, kedai berhawa dingin dan lapangan terbang.

(Kompaun dikeluarkan menerusi operasi bersepaduPeraturan-Peraturan Kawalan Hasil Tembakau (PPKHT) 2004)

Menurut Azizah , masih ramai individu di negara ini yang masih tidak cakna dan patuh dengan kepentingan larangan merokok di kawasan awam.  Justeru, beliau menasihati orang ramai agar mematuhi peraturan yang ditetapkan dengan tidak merokok di kawasan larangan merokok.Ini bagi mengelakkan tindakan dikenakan, selain melindungi golongan bukan perokok daripada bahaya asap rokok.


Kedah serahkan kepada kerajaan pusat berhubung keputusan eksport daun ketum

ALOR SETAR, 23 Mac- Kerajaan Kedah menyerahkan sepenuhnya kepada kerajaan pusat untuk membuat keputusan, sama-ada cadangan untuk mengeksport daun ketum diluluskan atau sebaliknya.

Kerajaan negeri akan akur dengan keputusan kerajaan Persekutuan sekiranya cadangan untuk mengeksport daun ketum ke Thailand tidak diluluskan.

Menteri Besar Kedah, Datuk Seri Muhammad Sanusi Md Nor berkata cadangan membenarkan mengeksport daun ketum terutama di negara Thailand adalah bagi tujuan perubatan.

Pihaknya bagaimanapun akan membentangkan kertas cadangan kepada kerajaan pusat selepas mengadakan sesi libat urus dengan agensi penguat kuasa, pekebun dan penanam ketum.

"Kita akan adakan sesi libat urus dengan agensi penguatkuasaan termasuk dengan pekebun atau penanam. Jika ada orang seludup sekali kalau mereka sanggup bagi cadangan apa salahnya untuk kita kemukakan kepada kerajaan Persekutuan."Kita baru di peringkat cadangan sekiranya cadangan ini tidak dapat dipertimbangkan, kita akur. Sekiranya ada kelulusan, sesuatu yang baru yang hendak digubal maka kita tunggu sehingga satu keputusan dapat dimuktamadkan," kata Sanusi kepada media selepas selesai Mesyuarat Pertama Penggal Kelima Dewan Undangan Negeri Ke-14, Wisma Darulaman.

(Menteri Besar Kedah, Datuk Seri Muhammad Sanusi Md Nor menjelaskan perkara tersebut kepada media di Wisma Darulaman)

Menurutnya, terdapat kebaikan sekiranya kerajaan membenarkan aktiviti eksport daun ketum segar daripada terus berlaku penyeludupan tumbuhan itu selain disalah guna oleh masyarakat.


TUDM peroleh tujuh aset baharu, tingkat pertahanan udara negara

KUALA LUMPUR, 23 Mac - Tentera Udara Diraja Malaysia (TUDM) bakal diperlengkapkan dengan tujuh aset terkini dalam usaha meningkatkan keupayaan sistem pertahanan udara negara dan aset dijangka beroperasi seawal 2024.Panglima Tentera Udara, Datuk Seri Mohd Asghar Khan Goriman berkata perolehan beberapa aset baharu itu selaras dengan misi membangunkan keupayaan hadapan TUDM.Antara aset tersebut, ialah pesawat Medium Altitude Long Endurance Unmanned Aerial System (MALE-UAS), pesawat helikopter utiliti baharu dan Pesawat Peronda Maritim (MPA).Juga, sistem pertahanan udara jarak jauh (LONG-RAD) dan sederhana (ME-RAD).

"Kita mempunyai dua rangka plan iaitu satu plan jangka pendek dan plan jangka panjang, plan jangka pendek untuk TUDM adalah membuat pajakan dimana sudah dalam proses dan kita telah gunakan helikopter tersebut."Pajakan ini ambil masa selama empat ke lima tahun maksimum. Maka untuk menentukan proses seterusnya berjalan iaitu proses pembelian helikopter baharu ini, kita akan bermula awal sebab kita rancang antara 2024-2025 kita akan ada helikopter baharu," katanya pada sidang media selepas menyampaikan perintah ulung sebagai Panglima Tentera Udara ke-20 di Wisma Pertahanan, di sini.Terdahulu, Mohd Asghar dalam ucapan ulungnya, menggariskan enam tonggak dalam mencapai visi dan misinya sebagai Panglima Tentera Udara yang baharu.Enam tonggak itu ialah pemantapan keupayaan dan kesiagaan TUDM, keunggulan struktur dan kecemerlangan organisasi serta pemerkasaan dan pengupayaan warga udara.Selain itu, mengoptimumkan pengurusan sumber dan meningkatkan budaya inovasi, meningkatkan keupayaan TUDM melalui kolaborasi bersama industri pertahanan tempatan dan yang terakhir, kebajikan sosial dan kelestarian warga.


SOSMA: Dewan Rakyat tolak usul pelanjutan subseksyen 4(5)

KUALA LUMPUR, 23 Mac - Dewan Rakyat menolak usul melanjutkan penguatkuasaan Subseksyen 4(5) Akta Kesalahan Keselamatan (Langkah-Langkah Khas) 2012 (SOSMA) untuk tempoh lima tahun lagi.Subseksyen itu bagi membolehkan polis terus menggunakan kuasa khas di bawah subseksyen itu, untuk melanjutkan tempoh penahanan individu yang ditangkap dan ditahan di bawah SOSMA sehingga 28 hari, tanpa perlu dihadapkan di hadapan majistret.Usul itu ditolak selepas keputusan undian belah bahagian menunjukkan hanya 84 Ahli Parlimen menyokong, manakala 86 Ahli Parlimen tidak menyokong, selain 50 Ahli Parlimen tidak hadir.Kegagalan usul itu menyebabkan Kementerian Dalam Negeri (KDN) tidak dapat melanjutkan kuat kuasa Subseksyen 4(5) bermula 31 Julai depan.

"Ini keputusan undian belah bahagian untuk usul dikemukakan menteri. Yang bersetuju 84, yang tidak bersetuju 86, tidak hadir 50. Maka usul tidak dipersetujui," kata Yang Dipertua Dewan Rakyat, Tan Sri Azhar Azizan Harun di Dewan Rakyat.Tempoh kuat kuasa Subseksyen 4(5) SOSMA dihadkan kepada lima tahun saja bagi mewujudkan elemen semak dan imbang, dalam penguatkuasaannya.Had masa itu bagaimanapun, boleh disemak untuk dilanjutkan jika mendapat kelulusan Parlimen.Terdahulu Datuk Seri Hamzah berkata, tempoh penahanan 28 hari tidak mencukupi kerana kes disiasat di bawah SOSMA sangat rumit dan kompleks.Lebih-lebih lagi jika membabitkan kumpulan pengganas dan jenayah terancang yang mempunyai rangkaian luas.


Penempatan GIP akan diselesaikan sebelum pertengahan 2022

LANGKAWI, 23 Mac - Graduan Ikhtisas Pendidikan (GIP) yang lulus temu duga akan ditempatkan di sekolah terpilih seluruh negara.Ia dalam usaha mengurangkan isu pengangguran dalam kalangan mereka. Menteri Kanan Pendidikan, Datuk Dr Radzi Jidin berkata, seramai 18,702 graduan yang masih berada dalam senarai menunggu, akan diselesaikan penempatan mereka di sekolah sebelum pertengahan tahun ini. Daripada jumlah itu, hampir 14,000 guru berjaya diserap manakala bakinya akan mula ditempatkan bermula April depan.

(Radzi bercakap mengenai perkara itu dalam Majlis Penyerahan Sumbangan Pendidikan Digitalkepada pelajar Tingkatan 4 Sekolah Menengah Kebangsaan Kelibang)

"Hampir 14,000 daripada 18,702 dah selesai. 14,000 dan yang kumpulan berikutnya akan ditempatkan pada awal April, 4,000 yang terbaharu ini daripada 14,000 ini akan ditempatkan pada awal April. Keputusan penempatan sudah keluar," kata Radzi di sini. Beliau bercakap kepada media selepas menyempurnakan Majlis Penyerahan Sumbangan Pendidikan Digital kepada pelajar Tingkatan 4 Sekolah Menengah Kebangsaan Kelibang di sini.


BAGUS, bantu selesai isu perceraian dan nafkah tertunggak

KUALA LUMPUR, 23 Mac - Pusat Bantuan Guaman Syarie (BAGUS) akan ditubuhkan bagi membantu umat Islam dalam kalangan B40 menyelesaikan isu berkait perceraian dan nafkah tertunggak.Perdana Menteri Datuk Seri Ismail Sabri Yaakob berkata, BAGUS menyediakan khidmat nasihat undang-undang secara percuma berhubung proses dan prosedur tuntutan dan menjawab tuntutan di Mahkamah Syariah.Termasuk khidmat bantuan guaman secara percuma mewakili pihak-pihak untuk membuat atau menjawab tuntutan di Mahkamah Syariah, dengan kos yang minimum dan dibiayai kerajaan.Penubuhan Pusat Bantuan Guaman Syarie melibatkan dana kira-kira RM5 juta untuk tempoh tiga tahun.

(Perdana Menteri memaklumkan perkara itu dalam sidang mediaselepas pertemuan dengan wakil Persatuan Peguam Syarie Malaysia di Parlimen)

"Mana-mana bekas isteri yang ingin membawa kes ke mahkamah atau membela diri di mahkamah dibantu dari segi khidmat guaman, kerana kita nak pastikan setiap bekas isteri apabila ke mahkamah mesti mempunyai peguam bagi mendaptkan keadilan yang terbaik kepada mereka," menurut Ismail.Projek rintis akan dilaksana di Mahkamah Syariah Wilayah Persekutuan Kuala Lumpur, sebelum diperluas ke negeri-negeri lain. Sementara itu Ismail mencadangkan, permohonan cerai di Mahkamah Syariah diselesaikan serentak dengan tuntutan nafkah anak-anak.Ia bagi mengelak terlalu lama masa diambil bagi menyelesaikan isu berkenaan hingga bekas isteri dan anak-anak tidak mendapat keadilan.Justeru, mahkamah perlu mendapatkan maklumat lengkap mengenai nafkah serta pendapatan suami isteri bagi menyelesaikan isu penceraian.Cadangan tersebut tidak melibatkan pindaan atau peruntukkan undang-undang baharu, kerana ia hanya amalan di bawah Jabatan Kehakiman Syariah Malaysia.Perbincangan mengenainya akan dibuat bersama Kementerian Kewangan.


JMG syor penggunaan air bawah tanah sebagai alternatif gangguan bekalan air di Kedah

ALOR SETAR, 23 Mac- Mesyuarat Pertama Penggal Kelima Dewan Undangan Negeri (DUN) Kedah Ke-14.Jabatan Mineral dan Geosains Malaysia (JMG) mengesyorkan sumber air bawah tanah sebagai alternatif bagi menangani isu gangguan bekalan air di negeri ini. Exco Kerja Raya, Bekalan Air, Sumber Air dan Tenaga, Datuk Suraya Yaacob berkata sumber air bawah tanah sangat sesuai dibangunkan dan ia juga berpotensi untuk digunakan bagi tujuan pertanian, akuakultur dan industri. Katanya, penggunaan sumber air bawah tanah adalah langkah awal bagi mengatasi masalah bekalan air dan sesuai dibangunkan pada skala kecil mahu pun besar.

(Exco Kerja Raya, Bekalan Air, Sumber Air dan Tenaga, Datuk Suraya Yaacob dan beberapa pegawai JMG melawattapak telaga tiub sumber air bawah  LRA Air Tupah)

"JMG mempunyai tiga projek pembangunan yang sedang berjalan antaranya ialah pembangunan penilaian rizab air bawah tanah negara pembangunan sumber air tanah di kawasan-kawasan bermasalah bekalan air bersih dan projek penggunaan air bawah tanah sebagai sumber air di Loji Rawatan Air (LRA) yang menghadapi kekurangan sumber air." "Langkah jangka pendek bagi mengatasi masalah bekalan air, JMG turut membantu membina telaga tiub di Kampung Kota Siputeh (Jerlun), Kampung Ulu Legong (Baling), Maahad Din (Sik), LRA Merbok, LRA Tupah dan LRA Gurun," kata Suraya ketika menjawab soalan tambahan PAS Tanjung Dawai, Hanif Ghazali dan PAS Kuala Nerang, Mohamad Munir Zakaria berkaitan status dan alternatif telaga tiub bagi mengatasi masalah bekalan air.


SOP program agama di masjid dan surau sepanjang Ramadan dan Aidilfitri diperhalusi

GEORGE TOWN, 23 Mac - Jabatan Kemajuan Islam Malaysia (JAKIM) sedang memperhalusi Prosedur Operasi Standard (SOP) mengenai program-program agama di masjid dan surau sepanjang Ramadan dan Aidilfitri nanti.  Ia melibatkan program seperti Qiyamullai dan Tazkirah dalam bulan Ramadhan sebelum dilaksanakan diseluruh negara.  Timbalan Ketua Pengarah (Operasi) JAKIM), Datuk Dr Sirajudin Suhaimee berkata, perician SOP itu diberikan kepada Majlis Keselamatan Negara (MKN) bagi membolehkan ia dilaksanakan di setiap negeri.  Menurutnya, pengumuman mengenai SOP oleh Perdana Menteri, Datuk Seri Ismail Sabri Yaakob baru-baru ini merupakan SOP asas yang diputuskan di peringkat Majlis Keselamatan Negara (MKN).  Bagaimanapun, JAKIM perlu membuat penelitian sebelum mengemukakannya kepada pihak berkuasa agama masing-masing untuk tujuan pelaksanaan.

(Sirajudinberkata demikian selepas menghadiriMajlis Multaqa Murabbi Ummah Peringkat Negeri Pulau Pinang)

"Kita akan panjangkan juga beberapa SOP yang lebih terperinci termasuk juga akan diperhalusi diperingkat jawatankuaa agama negeri, termasuk pelaksaaan program-program sepanjang Ramadan dan menjelang aidilfitri," kata Sirajudin di sini. Sementara itu, mengulas mengenai jumlah jemaah solat sunat tarawih yang dibenarkan, Sirajuddin menjelaskan umat Islam digalakkan menunaikan 20 rakaat di seluruh masjid dan surau setiap negeri.  Namun bilangan lapan rakaat dibenarkan dengan kelulusan pihak berkuasa agama negeri.


99,640 peneroka setuju terima tawaran penghapusan hutang secara bersyarat

KUALA LUMPUR, 23 Mac - Seramai 99,640 peneroka bersetuju menerima tawaran penghapusan hutang secara bersyarat dan telah menandatangani perjanjian menerusi Projek Waja setakat ini.Menteri di Jabatan Perdana Menteri (Ekonomi) Datuk Seri Mustapha Mohamed berkata menerusi Pelan Pemulihan Felda itu, sejumlah RM8.3 billion penghapusan hutang dilaksanakan.

"Bayaran balik berdasarkan kadar selepas penghapusan telah mula dilaksanakan pada bulan Ogos tahun lalu dan bagi peneroka yang ladang mereka diuruskan oleh Felda iaitu 53,004 orang peneroka."Manakala peneroka yang menguruskan sendiri ladang menghantar hasil melalui Felda pelaksananan bermula September 2021 yang perlu melalui tempoh pemantauan 6 bulan berdasarkan syarat yang ditetapkan iaitu kira-kira 13,800 orang peneroka," katanya ketika menjawab pertanyaan Senator Khairil Nizam Khirudin di Dewan Negara.Tambah Mustapha, tawaran tersebut melibatkan seramai 104,894 atau 93 peratus daripada jumlah peneroka yang mempunyai tunggakan pinjaman dengan Felda.